
ישיבה משותפת של ועדת המדע והטכנולוגיה והוועדה לזכויות הילד
04/11/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 61>
מישיבת ועדת המדע והטכנולוגיה 
ופרוטוקול מס' 79
מישיבת הוועדה לזכויות הילד
יום שלישי, י"א בחשון התשע"ה (04 בנובמבר 2014), שעה 12:00
<סדר היום:>
<בריונות ברשת - השימוש באפליקציית "סיקרט" (המאפשרת אנונימיות מוחלטת של הכותב)>
נכחו:

<חברי הוועדה:> 
משה גפני – יו"ר ועדת המדע והטכנולוגיה
אורלי לוי אבקסיס – יו"ר הוועדה לזכויות הילד
שמעון אוחיון

יואב בן צור

יפעת קריב
<מוזמנים:> 
	זיוית שלמון
	–
	עו"ד, ממונה פרטיות וטכנולוגיה, הרשות למשפט טכנולוגיה ומידע, משרד המשפטים

	דנה יפה
	–
	עו"ד, ייעוץ וחקיקה, משרד המשפטים

	ורד שפילמן
	–
	עו"ד, ייעוץ וחקיקה, משרד המשפטים

	רועי ברית
	–
	עו"ד, הלשכה המשפטית, משרד התקשורת

	אורנן שטיינברג
	–
	עו"ד, הלשכה המשפטית, משרד התקשורת

	רוני דיין
	–
	מנהל אגף טכנולוגיות מידע, משרד החינוך

	עינב לוק
	–
	מנהלת אגף תוכניות סיוע ומניעה, משרד החינוך

	נועם קוריאט
	–
	מנהל תחום ארגון פיתוח וניהול ידע, משרד החינוך

	רפ"ק ירון שטרן
	–
	ראש חוליית סייבר, משטרת ישראל, המשרד לביטחון פנים

	הדי וגשל
	–
	מנהל תחום מידע וידע, אגף מדיניות ותכנון, המשרד לביטחון פנים

	גלעד בנט
	–
	עו"ד, יועץ משפטי, יחידת הסייבר, משטרת ישראל, המשרד לביטחון פנים

	ניר חזקיהו
	–
	מנהל תחום מנהיגות נוער, עיריית חולון

	תמר בחבוט
	–
	עו"ד, לשכת עורכי הדין

	שושי סומך
	–
	עו"ד, המועצה לשלום הילד

	רותי שלוסברג
	–
	מנהלת מחלקת הנוער, עיריית חולון

	דורון רונן
	–
	רו"ח, הנהלת האיגוד הישראלי לאבטחת מידע

	מיטל גרייבר שוורץ
	–
	עו"ד, מנהלת איגוד האינטרנט הישראלי

	ארנה היילינגר
	–
	מנהלת המרכז לאינטרנט בטוח, איגוד האינטרנט הישראלי

	דורית הופמן
	–
	סמנכ"ל תפעול, אגודה להגנת הילד, אל"י

	דוד קורן
	–
	מנכ"ל ער"ן, עזרה ראשונה נפשית

	ד"ר שירי דניאלס
	–
	מנהלת מקצועית ארצית, ער"ן, עזרה ראשונה נפשית

	אביב לנדאו
	–
	דוקטורנט, המרכז לחקר האינטרנט, אוניברסיטת חיפה

	נטע זיסקינד
	–
	דוקטורנטית, המרכז לחקר האינטרנט, אוניברסיטת חיפה

	ד"ר טלי היימן
	–
	מרצה בכירה, האוניברסיטה הפתוחה

	גל כהן
	–
	יזמית גלישה בטוחה, המכללה האקדמית תל אביב-יפו

	רועי צלר
	–
	יזם גלישה בטוחה, המכללה האקדמית תל אביב-יפו

	ד"ר ג'ודי ברודר
	–
	מנהלת מרכז אונו למשפט חברתי קליני

	גלית זינגר
	–
	עו"ד, מנהלת הקליניקה, צדק חברתי, מרכז אונו למשפט חברתי קליני

	חנה יריב
	–
	מפעילה מערכת בוויקיפדיה העברית

	נטע שפרן
	–
	מנהלת בתחום פגיעות מיניות, עמותת עלם

	ריקי חן
	–
	רכזת אתר Yelem, עמותת עלם

	קרן נאור
	–
	קרימינולוגית קלינית, תחום פגיעות מיניות, עמותת עלם

	יהונתן קלינגר
	–
	עו"ד, עמותת אשנב

	אמיר טיטונוביץ
	–
	עו"ד, מומחה לנושא לשון הרע בתחום הגנת הפרטיות ודיני אינטרנט

	אפרת אזולאי
	–
	עו"ד, משרד עורך דין טיטונוביץ

	רלי ישראלי
	–
	רכזת הדרכה של תנועת הצופים העבריים

	גל יוסף
	–
	יו"ר מועצת התלמידים והנוער הארצית

	גיל לנדאו
	–
	מועצת התלמידים והנוער הארצית

	זיו דבורה
	–
	מועצת הנוער העירונית, חולון

	ארז שטראוס
	–
	מועצת הנוער העירונית, חולון

	גוני לירז
	–
	מנכ"לית מועצת הנוער, חולון

	אלון בר דוד
	–
	מיסד ומנהל "הכפתור האדום", מיזם טכנולוגי חברתי נגד אלימות ברשת

	אורניה קונקול קלמן
	–
	מנהלת ביה"ס הדמוקרטי, הוד השרון

	מעין חיטין
	–
	מורה, בית הספר הדמוקרטי, הוד השרון

	מיתם גוברין סגל
	–
	תלמיד

	שני רחל חיימוביץ
	–
	תלמידה

	דניאל חיימוביץ
	–
	הורה

	חיה רייפן
	–
	מדריכת אזרחות

	ריקי פיניאני
	–
	מדריכת אזרחות

	לילך אסולין
	–
	מדריכת אזרחות

	רונית בלום
	–
	מדריכת אזרחות

	רוית רז
	–
	מדריכת מפמ"ר אזרחות

	שושי יצחקי
	–
	מדריכת מפמ"ר, אזרחות

	שפרה כדורי
	–
	מדריכה ארצית

	עודד היימן
	–
	או"פ

	רועי מלמד
	–
	יוניסף ישראל

	מריה רבינוביץ
	–
	מרכז המחקר והמידע, הכנסת

	נטלי אזולאי
	–
	לוביסטית (פוליסי), מייצגת את סלקום

	אביאל עמיתי
	–
	לוביסטית


<ייעוץ משפטי: >
ורד קירו-זילברמן
<מנהלת הוועדה:>
ענת לוי  - מנהלת ועדת המדע והטכנולוגיה
רחל סעדה – מנהלת הוועדה לזכויות הילד
<רישום פרלמנטרי:>
אהובה שרון - חבר המתרגמים
<בריונות ברשת - השימוש באפליקציית "סיקרט"  (המאפשרת אנונימיות מוחלטת של הכותב)>
<היו"ר משה גפני:>
צהרים טובים. אני מתכבד לפתוח ישיבה משותפת של ועדת המדע והטכנולוגיה והוועדה לזכויות הילד בראשותה של חברת הכנסת אורלי לוי אבקסיס. על סדר היום בקשתה של חברת הכנסת יפעת קריב על בריונות ברשת, השימוש באפליקציית "סיקרט" המאפשרת אנונימיות מוחלטת של הכותב. במסגרת הדיון הזה אנחנו נידרש לעניין  עליו כבר דיברנו כמה פעמים בוועדת המדע. יכולים להשתמש היום באמצעים הטכנולוגיים שעומדים לרשות כולם וכל מי שמשתמש בזה יודע שהם יכולים לגרום נזק בל יתואר, יכול להיות לאדם אחד, יכול להיות לכמה אנשים, יכול להיות לילדים. במקרה של השימוש באפליקציית "סיקרט", זה בכלל אנונימי והמשמעות של זה היא שגם בית המשפט בישראל הפך את האנונימיות לערך בניגוד לברזיל, שם בית המשפט פסק שהאנונימיות היא לא ערך אלא הפגיעה בזולת היא ערך ועם זה צריך להתמודד.

בתחילת הדרך, עת  חברת הכנסת יפעת קריב ביקשה לדון בנושא, חשבתי לקיים דיון בוועדת המדע. רצינו לעשות את זה בזמן הפגרה, אבל בינתיים שוחחתי עם חברת הכנסת אורלי לוי אבקסיס שעומדת בראש הוועדה לזכויות הילד והיא אמרה לי שהיא החלה בטיפול אינטנסיבי בעניין מול משרד התקשורת ולכן סיכמנו יחד שנהפוך את הדיון הזה לדיון משותף. הנושא הוא מאוד חשוב ואני שמח שהדיון הזה מתקיים כך. נלוו לעניין הזה אקורדים צורמו בהם נטפל. חשבנו שצריך שיהיה לזה פרסום יותר גדול, אבל אנחנו נדאג לכך. יש לנו כאן גם שני דוברים ויש גם דובר שלי, כך שנדאג להוציא את הדיון הזה לציבור.
יש סרטון שמבקשים להציג לנו אבל לפני כן אני רוצה שחברת הכנסת אורלי לוי, יושבת ראש הוועדה לזכויות הילד, תפתח.

<היו"ר אורלי לוי אבקסיס:>
תודה רבה כבוד היושב ראש. צריך לזכור שהנושאים האלו בהם אנחנו עוסקים, יש להם נגיעה גם לנושא הטכנולוגיה וגם לנושא המדע. זה נושא של טכנולוגיה מתקדמת שהרבה פעמים אנחנו כמחוקקים מנסים בקצב מטורף להדביק את החקיקה לטכנולוגיה המתקדמת ואני רוצה להגיד לכם שזה משחק אבוד מראש.  אני מסתכלת על יחידת הסייבר של המשטרה, שם כל הזמן הם מגלים וזה הופך למשחק של חתול ועכבר כאשר אחד מגלה איך לפרוץ והשני מגלה איך לחסום.

אני חייבת לומר שהדברים ידועים לי כבר מאוגוסט ופניתי בתחילת הדרך גם לשרת המשפטים וגם לשר התקשורת כאשר הנושא של האפליקציה עלה לסדר היום. גילינו שיש שם ניסיון – כמו בעוד דברים נוספים – לעבריינות בקרב בני נוער. אדוני היושב ראש, אולי במגזר שלכם אתם מחוסנים.
<היו"ר משה גפני:>
אבל אני יושב ראש ועדת המדע והטכנולוגיה של כל עם ישראל במדינת ישראל ואז אני שוכח את המגזר שלי. אין מגזר שלי. את רוצה שאני אתחיל לשכנע את כולם שיתנהגו כמו בחינוך החרדי? אני לא עושה את זה.

<היו"ר אורלי לוי אבקסיס:>
אני לא רוצה שתשכנע אותנו לעשות זאת. אבל בשורה התחתונה, כמו שבכל הנושא הזה של הטכנולוגיות המתקדמות יש דברים כל כך טובים – שיתוף במידע, היכולת להעביר מידע מצד אחד של העולם לצד השני, מחקרים, כמעט כמו מהפכת הדפוס במאה ה-14 – יש בו גם את הנתיב הזה של שימוש לרעה. אפליקציה כזאת שנותנת את המקום של האנונימיות המוחלטת מהווה כר לאותם ילדים בריונים שגילינו שעושים אאוטינג לילדים מסוימים. היו תופעות אליהן נחשפתי ובהן צילום של ילדה  שעשו בו איזשהו חיבור לאיזושהי תמונה מאוד מאוד חושפנית שלקחו מאיזשהו אתר באינטרנט ופרסמו את הטלפון הפרטי של אותה ילדה ואמרו: אני מעוניינת בקשרים אינטימיים. כשזה יוצא החוצה, נורא קשה להחזיר את זה אחורנית. נמצא כאן מנכ"ל ער"ן, דוד קורן, שיוכל לספר לכם על הפשעים האלו באינטרנט בעיקר בקרב בני נוער וכמה זה מסוכן לנפשו של הילד. חווינו כבר, ולא אחת, ילדים שניסו להתאבד בגלל דברים כאלה.

כאמור, פניתי גם לשרת המשפטים וגם לשר התקשורת. אני אגיד לך על פניו פחות או יותר מה הם אמרו לי. ראשית, שר התקשורת אמר שיש כאן שתי שאלות: האחת היא שאלה חוקתית שזה לא תחת הכובע שלו ולצורך כך שאפנה לשרת המשפטים. השנייה היא שצריך להבין איך האינטרנט עובד. יש שרתים שיושבים בחוץ לארץ שאנחנו לא יכולים להיכנס ולהכפיף אותם לדינים שלנו. יתרה מזאת, בנושא של אינטרנט בטוח, אנחנו פועלים ביחד ויש לי הצעת חוק שכבר מונחת על שולחן ועדת הכלכלה ואנחנו מנסים לקדם אותה בנושא אינטרנט בטוח לילדים וכולי. עדיין זה לא נכנס בגדר של האינטרנט הבטוח וכאן השאלה של חופש הביטוי מול חופש להגנה. 

אומר לנו שר התקשורת שמה שהוא יכול לעשות ועשה זה להתקשר   עם איגוד האינטרנט וברגע שיש טענה של מישהו ששמו עליו חומר פוגעני, מיד הם מעבירים את זה לאיגוד האינטרנט ואיגוד האינטרנט נמצא בקשר ישיר עם המפעילים של האפליקציה הזאת במדינת הבית שלה ודואג להוריד את זה מהרשת. גם אם זה יורד מהרשת, תמיד זה יימצא בטלפון הפרטי של זה או בטלפון הפרטי של האחר. 

הפניתי את שרת המשפטים למה שעשו בברזיל, שם פשוט חסמו את השימוש באפליקציה.

<היו"ר משה גפני:>
אני יודע. אמרתי זאת.

<היו"ר אורלי לוי אבקסיס:>
שם היא לא חוקית.

<היו"ר משה גפני:>
בית המשפט שם מתנהג אחרת אבל אולי כדאי שנשמע את כולם ונגיע למסקנות.

<היו"ר אורלי לוי אבקסיס:>
עוד מילה אחת כי הבטחתי שאומר מה אמרה שרת המשפטים. היא אמרה שאנחנו כמדינת ישראל שונים במהות מברזיל כי בברזיל יש חוק שאין דבר כזה להישאר אנונימי, גם לא ברשת האינטרנט. זאת אומרת, פרסמת משהו – תעמוד מאחוריו. אצלנו מקדשים קצת את חופש הביטוי ואת העניין של להישאר אנונימי.

<היו"ר משה גפני:>
מה זה אצלנו? אצלנו זה אנחנו קובעים.

<היו"ר אורלי לוי אבקסיס:>
מדינת ישראל.

<היו"ר משה גפני:>
מה זה מדינת ישראל? אנחנו מדינת ישראל. אנחנו צריכים להחליט מה אנחנו רוצים. האם אנחנו רוצים להישאר עם העניין הזה של הפגיעות והאנונימיות.

<היו"ר אורלי לוי אבקסיס:>
גם אנחנו כמחוקקים כפופים למשרד המשפטים שאומר לנו מתי החוק הוא חוקתי או לא.

<היו"ר משה גפני:>
אני לא מסכים.

<היו"ר אורלי לוי אבקסיס:>
מה שאנחנו מבקשים, הוא לא חוקתי.

<היו"ר משה גפני:>
אז לא חוקתי.

<היו"ר אורלי לוי אבקסיס:>
זאת שאלה שצריך לשים על השולחן.

<היו"ר משה גפני:>
חברת הכנסת יפעת קריב. את הצעת את ההצעה הזאת, בבקשה, הבמה לרשותך. אני מציע שנקצר כדי שנוכל לשמוע כמה שיותר אנשים כדי להגיע למסקנות מעשיות.

<יפעת קריב:>
אני  אהיה מהירה אבל חשוב לי להגיד כמה דברים. ראשית, תודה לחבר הכנסת משה גפני ולחברת הכנסת אורלי לוי אבקסיס על קיום הדיון. ממש תודה רבה לכם על איחוד הוועדות ועל הדיון שאנחנו מקיימים בנושא המאוד מאוד חשוב והחשיבות שאתם מייחסים לדיון הזה. זה דיון מאוד חשוב. 

אני רוצה לומר שרשת  האינטרנט הפכה בעשור האחרון לאמצעי תקשורת מרכזי. כמובן שיש לרשת הרבה מאוד יתרונות אבל אנחנו מגלים שיש לה גם הרבה מאוד חסרונות. אנחנו מגלים שהסכנות של בעיקר תמונות ברשת, הן סכנות לילדים שלנו או לבני הנוער ולצעירים. זאת לא תשתית שאפשר להגדיר אותה כתשתית טובה או כתשתית רעה אבל זאת תשתית שאנחנו צריכים להתייחס אליה כאן בבית המחוקקים.

בזמן האחרון אנחנו מוצאים מגוון מאוד רחב של אלימות בתוך האינטרנט, הן בטוקבקים, בפורומים, בצ'טים, ברשתות חברתיות ואנחנו מוצאים גם המון המון מידע. רק היום באתר מרכזי באינטרנט כשפתחתי לראות את החדשות, ראיתי שם למטה איזושהי אפליקציה שמאפשרת עבודה זולה למה שנקרא לנערות כשאישה מתקשרת לסקס ולזנות ולדברים מאוד מאוד קשים וגם על זה אני מתכוונת להתלונן עוד היום.

בכל מקרה, האינטרנט מאפשר לנו דברים מאוד מאוד מסוכנים בעמודים מאוד מאוד נגישים לכל אזרח ואזרח. האפליקציה של ה"סיקרט" היא אפליקציה חינמית שהיו לה תקופות של גל מאוד מאוד גדול בקיץ, הגל טיפה יורד אבל אלה עליות וירידות והאפליקציות האנונימיות הופכות להיות אפליקציות מאוד מאוד פופולריות  כי פשוט אפשר לכתוב מה שרוצים על מי שרוצים ואיך שרוצים.

לישיבה הזאת הכנו דוח מחקר של מרכז המחקר של הכנסת לפיו עד היום הוגשו 27 תלונות עלה אפליקציה למשטרת ישראל. אני אשמח שנשאל אחר כך את המשטרה מה קרה עם התלונות האלה ואם באמת המשטרה מסוגלת לטפל בהן.

מעבר לזה, אני רוצה לומר שכל נושא של חופש הביטוי הוא סוגיה מאוד משמעותית באינטרנט. חברת הכנסת לוי אבקסיס, את הזכרת כאן את משרד המשפטים. אדוני היושב ראש, חשוב שתדע שיש אמנה שנקראת אמנת בודפשט וזאת אמנה שבעצם רוב מדינות העולם חתמו עליה. זאת אמנה שמאפשרת למשטרת ישראל, ליחידת הסייבר, להגיע לשרתים שנמצאים במקומות אחרים בעולם, שרתים שיושבים בקפריסין, בתאילנד ובכל מקום. זו אמנה שחתמו עליה בשנת 2001 ומ-2004 מדינת ישראל מתחייבת לחתום עליה. עברו עוד מעט עשר שנים מאז מדינת ישראל התחייבה לחתום עלה אמנה הזאת ונכון לאתמול בבוקר, אז בדקתי את זה לקראת דיון הספציפי הזה, מדינת ישראל, משרד המשפטים ומשרד החוץ, לא חתמה על אמנת בודפשט, דבר שמעכב ועוצר את עבודת יחידת הסייבר של המשטרה. כבר שאלנו מספר שאילתות על הנושא הזה -  ואולי נוציא משהו משותף ביחד – איך זה יכול להיות שאנחנו בעצמנו מעכבים את העבודה של המשטרה ולא מאפשרים לה להגיע לשרתים בחוץ לארץ.

בעקבות המחקר של מרכז המחקר של הכנסת, אני רוצה להתייחס לחוקה האוסטרלית. החוקה האוסטרלית מגבילה רגולציה על אפליקציות ועל תכנים של אינטרנט, בעיקר תכנים שנוגעים לבריונות, לאלימות ולפדופיליה. אני חושבת שיש לנו מה ללמוד ממדינות אחרות בעולם שכן מאפשרות את חופש הפרט, כן מאפשרות את חופש הדיבור אבל עם זאת הממשלה עושה רגולציה על תכנים פוגעניים.

<היו"ר אורלי לוי אבקסיס:>
הצעת החוק שלנו נמצאת כבר בוועדת הכלכלה לגבי האינטרנט הבטוח והיא גם בתמיכת משרד התקשורת.

<יפעת קריב:>
אני מקווה שנצא מכאן עם מסקנה אותה הייתי מבקשת והיא שנקרא למדיניות ברורה וסדירה עם רגולציה שמגנה על ילדינו.

שוב, תודה רבה לכם.

<היו"ר משה גפני:>
תודה רבה. רב-פקד ירון שטרן, אתה ראש חוליית הסייבר במשטרת ישראל.

<ירון שטרן:>
כן, חטיבת החקירות.

<היו"ר משה גפני:>
אני מבקש לדעת ממך כמה דברים. קודם כל, כמה תלונות הגיעו אליכם בעניין הזה של האפליקציה שהיא אנונימית וכך יכולים לפגוע באנשים? מה היכולות החוקיות שלכם לפעול בעניין הזה? האם אתם פועלים? אם אתה יכול למסור לנו דוח על העניין הזה ולומר לנו מה עמדתך, מה צריך לעשות.

<ירון שטרן:>
בתחילת ספטמבר התבקשנו לתת מידע לכנסת אודות כמות התלונות שהגיעה. אין לנו יכולת לקטלג את התלונות הללו אבל עשינו איזשהו מנגנון חיפוש כדי לראות באיזה תלונה נרשמה המילה "סיקרט" וכדומה והגענו ל-27 תלונות, כשזה עד תחילת ספטמבר. אני מניח שמאחר ועבר חודש מאז, יש עוד תלונות. רוב התלונות שמוגשות למשטרה מתברר שבכלל לא מדובר בעבירה פלילית. מדובר על כל מיני מריבות בין ילדים או כל מיני פרסומים בוטים אמנם אבל עדיין לא בגדר שזה גולש לעבירה פלילית. במידה ואכן מאותר על ידינו שמדובר בעבירה פלילית, כמובן אנחנו פותחים בחקירה, מוציאים את הצווים המתאימים ופונים לרשויות כדי לקבל את המידע מהן.  כמו שצוין בדוח שלכם יש לנו בעיה קשה מול החברה מאחר והיא לא שומרת נתונים אצלה למעלה מ-72 שעות. כלומר, אם התלונה הגיעה אלינו לאחר 72 שעות, למעשה הטיפול שלנו קצת יותר בעייתי.
<היו"ר משה גפני:>
אם זה מגיע בתוך ה-72 שעות?

<ירון שטרן:>
אם זה מגיע בתוך 72 שעות, תלוי אם רצנו לשופט מהר והצלחנו להוציא את הכול. אז אנחנו כן יכולים  לטפל.

<היו"ר משה גפני:>
מתי תפסתם מקרה כזה וטיפלתם בו?

<ירון שטרן:>
עדיין אין לנו מקרים שהגענו למשהו.

<היו"ר משה גפני:>
אם תגיעו למקרה כזה, אתם יכולים לגלות מי עומד מאחוריו?

<ירון שטרן:>
בהחלט. אם אנחנו נקבל את הפרטים בזמן.

<היו"ר משה גפני:>
איך?

<ירון שטרן:>
אנחנו מקבלים את הפרטים של אותו פונה.

<היו"ר משה גפני:>
אבל זה אנונימי.

<ירון שטרן:>
זה אנונימי כלפי מי שמשתמש בארץ. ברור שלחברה בחוץ לארץ יש את הפרטים של אותם אנשים שמתחברים אליה.

<גל יוסף:>
אני נתקלתי בפוסט של ילד שרצה להתאבד וישר התקשרתי למשטרה, דיווחתי, שלחתי למוקדנית את הקישור והסברתי לה בדיוק מה זה אפליקציה. לפי מה שאני הבנתי זה טופל.

אני יושבת ראש מועצת התלמידים.

<היו"ר משה גפני:>
את תכף תקבלי רשות דיבור.

מבחינת החוק, מה מוגדר כפלילי? כאשר לוקחים ילד בבית ספר והילדים מסביב באופן אנונימי מוציאים עליו איזשהו דבר באפליקציה, זאת מבחינתכם עבירה פלילית או שזה בסדר?

<ירון שטרן:>
זאת שאלה שהיא בהתאם לדברים שנכתבים שם. יש תופעה מאוד גדולה ברשת של סייבר - - -

<היו"ר משה גפני:>
מוציאים עליו או עליה שם רע וכתוצאה מכך היא רוצה או הוא רוצה להתאבד. אתם מתערבים בדבר כזה? מה מוגדר עבירה פלילית?

<ירון שטרן:>
עבירה פלילית מוגדרת בחוקים. 

<היו"ר משה גפני:>
מה למשל? תן לי דוגמה.

<ירון שטרן:>
לדוגמה, אם מעלים פרסום עירום של אותה ילדה.

<היו"ר משה גפני:>
לא עירום. אם כותבים על מישהו משהו שהוא לא נכון, זאת עבירה פלילית?

<קריאה:>
כאשר הדבר נעשה מתוך כוונה לפגוע, זאת עבירה פלילית.

<ירון שטרן:>
אני אומר שצריך לבדוק בדיוק את הפרסום. יש לפעמים דקויות.

<היו"ר משה גפני:>
יש כאן שאלה עקרונית. האם הנושא האנונימי הוא נושא? האם הוא מוגדר כעבירה פלילית? אם לא, צריך לתקן את החוק כי אחרת אפשר לפגוע כאן בכל אחד.

<ירון שטרן:>
נמצא כאן היועץ המשפטי של יחידת הסייבר ואולי בנושאים המשפטיים הוא ירחיב.

<היו"ר משה גפני:>
בבקשה.

<גלעד בנט:>
יועץ משפטי של יחידת הסייבר. הנושא של הגבול שבין עבירה פלילית לעבירה או לאיזשהו תרחיש שנקרא בריונות רשת, הוא מאוד מאוד דק. 

רובם המכריע של המקרים בהם מועברות תלונות למשטרת ישראל והרבה מאוד גם לעמותות אחרות - אנחנו נמצאים בממשק מאוד מאוד הדוק עם עמותת כפתור אדום בנושא הזה -  אלה אירועים של בריונות רשת.

<היו"ר משה גפני:>
מה זה עמותת כפתור אדום? קח בחשבון שאני בור ועם הארץ.

<יפעת קריב:>
קבוצה של חבר'ה יוצאי חיל האוויר שפשוט הקימו אפליקציה.  כל מי שפונה אליהם, הם אישית רואים את הפנייה ופונים למשטרה. חבר'ה מהבין-תחומי.

<היו"ר משה גפני:>
כן. נכון. הם היו כאן.

<יפעת קריב:>
הם הפכו להיות כוכבים. הכול חינם לא עלות.

<גלעד בנט:>
הנציג שלהם נמצא כאן. 

<היו"ר משה גפני:>
תאיר את עינינו ותאמר מהי עבירה פלילית.

<גלעד בנט:>
אלה תרחישים של אתרי שנאה למשל שמוקמים על ידי קבוצת ילדים בני אותה כיתה כלפי ילד מסוים, כותבים לו דברים שיכולים להיות על סף העבירה הלילית, או מי מצביע בעד זה שהילד יתאבד, או מעודדים אותו לכדי התאבדות וזה כבר עובר את הסף הפלילי. הרבה מאוד מהתכנים, רובם המכריע של התכנים, על אף היותם מאוד מאוד חמורים ומטרידים – אני חייב לציין שגם אותנו הם מטרידים ברמה החינוכית, ברמה האתית – הם לא עוברים את הרף הפלילי.

זה עוד לא אומר שהמשטרה מתעלמת. יחידת הסייבר מנסה לקחת את המכלול של האירועים האלה ולנסות באמצעות הקשרים שיש לה עם משרדי הממשלה האחרים – עם משרד החינוך, עם עמותות – לטייב את ממשקי העבודה שיעזרו לטפל גם באירועים האלה שלא מגיעים כדי רף פלילי.

במסגרת זאת הקמנו פורום שקיים עד היום דיון אחד בהשתתפות נציגי משרד החינוך, איגוד האינטרנט ועמותת כפתור אדום שלתפיסתנו מובילה בתחום הזה של מעורבות חברתית ומעורבות חינוכית ברשתות החברתיות. אנחנו מנסים לטייב את ממשקי העבודה. הדרך עוד ארוכה.

<היו"ר אורלי לוי אבקסיס:>
אתה מרגיש שיש כלי שאנחנו כמחוקקים היינו יכולים לתת לכם ושהוא מתווסף לארגז הכלים כדי שתוכלו להתמודד עם הנושאים הללו?

<גלעד בנט:>
לא.  עשיתי איזושהי עבודת מחקר מאוד מאוד קצרה על הסיפור הזה. בארצות הברית, בחלק מהמדינות,  סייבר בולינג ברשת מוגדרת כאיזשהו נושא מרכזי שמשרד החינוך האמריקאי חייב להתמודד אתו ברמה המקומית. אני יודע שהוראות של משרד החינוך בכל המדינות של ארצות הברית כוללות איזושהי התייחסות לכל הפחות בצורת סנקציה. בחלק מהמדינות זאת גם עבירה פלילית.

<היו"ר משה גפני:>
איך עברתם לארצות הברית כל כך מהר? 

<גלעד בנט:>
היא שאלה אותי שאלה לגבי כלים.

<היו"ר משה גפני:>
שאלה אותך חברת הכנסת אורלי לוי אבקסיס האם יש כלים שאנחנו יכולים לתת לכם ואמרת לא.

<גלעד בנט:>
אני מסביר. 

<היו"ר משה גפני:>
זאת אומרת, אני מבין שהמצב היום הוא מצוין.

<גלעד בנט:>
רגע. לא סיימתי. לא אמרתי שהמצב מצוין.

<היו"ר משה גפני:>
לא. אמרת לא.

<גלעד בנט:>
המצב מצוין, זה אתה אמרת. 

<היו"ר משה גפני:>
כך הבנתי ממך.

<גלעד בנט:>
אני לא חושב שממה שתיארתי עד עכשיו עולה שהמצב מצוין.  אני אומר שלתפיסתי – אני לא קובע מדיניות – מה שצריך כן לטייב במישור הזה הוא יותר את ממשקי הקשר בין משרדי הממשלה. במשרדי הממשלה צריך להקים גופים ייעודיים שיטפלו בבעיה הזאת. משרד החינוך מודע לזה והוא עובד על זה. אני מאמין שתהיה שם התקדמות.

<היו"ר אורלי לוי אבקסיס:>
אבל משרד החינוך הוא ברמה ההסברתית. אני שואלת  ברמת האכיפה. גם לשון הרע, השאלה איך אתם רואים אותה.

<גלעד בנט:>
לא כל תרחיש שהוא מטריד ברמת ההכפשה הוא עבירה פלילית. אנחנו מתייחסים לעבירות פליליות.

<היו"ר אורלי לוי אבקסיס:>
ברור לי. כשיש פדופיליה ברשת, כשאתם מתחילים לעקוב אחרי כאלה שמפרסמים הזמנה של ילדים לקחת חלק, ברור שזה ייקח את מלוא כוח האדם שלכם. השאלה שלי היא האם אתם בכלל מקדישים כוח אדם להתמודדות עם הדברים האלה? נושא לשון הרע מעניין אתכם? הנושא של נוער וילדים בסיכון או שנכנסים לגדר סכנה מאחר שפתאום החברים שלהם מוציאים עליהם איזשהו סיפור שתופס  מעניין אתכם? איפה אתם בתמונה ואם אתם בכלל מעוניינים להיות בתמונה? זאת גם שאלה בפני עצמה.

<גלעד בנט:>
על פי ההנחיות של פיקוד משטרת ישראל, יחידת הסייבר מקבלת אחריות לכל הפעילות החברתית שמתרחשת במרחב הקיברנטי, את האחריות הטיפולית לאירועים כאלה ואחרים ואנחנו צריכים לדעת מה קורה ברשת מפני שיש  לנו איזושהי אחריות שיורית מבחינת האחריות של משטרת ישראל.
<היו"ר אורלי לוי אבקסיס:>
אני רוצה לומר לך משהו. סליחה אדוני היושב ראש. במלחמת צוק איתן ידעתם לעקוב אחרי אנשים שפרסמו פוסטים?

<גלעד בנט:>
כן. יחידת הסייבר טיפלה.

<היו"ר אורלי לוי אבקסיס:>
ידעתם לקחת את זה לידיים ולעשות עם זה מעשה.

<גלעד בנט:>
נכון.

<היו"ר אורלי לוי אבקסיס:>
היום אתה אומר לי שכאשר אומרים על ילד שנדחף אותו מהצוק לנושא ההתאבדות, אתם אומרים שגם אם אתם חושבים על הנושא, לא תמיד זה בגדר הפלילי. השאלה אם בן אדם שהוא בן 13-14, זה פלילי אבל בנוגע לילדים או לסיכון של החיים שלהם, זה כבר חופש הביטו. יש לי תחושה שמדברים כאן בשני כובעים שונים – בכובע אחד כאשר מדובר בביטחון המדינה ובכובע אחר כאשר מדובר בביטחון ילדינו.

<גלעד בנט:>
צריך לשים את הדברים על דיוקם. קודם כל, אני לא חושב שבמה שאמרתי עד עכשיו  יש איזושהי התנערות מאחריות. אנחנו לא מתנערים מאחריות. אבל משטרת ישראל אחראית לטיפול בעבירות פליליות ומערך הסייבר במשטרת ישראל מונה כמאה אנשים והוא עמוס מעל הראש. חברת הכנסת קריב הייתה אצלנו בביקור והסברנו לה את התמונה הכללית. אני לא חושב שאנחנו יושבים בחוסר מעשה.

<יפעת קריב:>
היה ביקור מאוד חשוב ומשמעותי. באמת למדתי בו הרבה אבל גם אין ספק שצריך להכפיל את מספרכם, אם לא לשלש אותו. אתם צריכים בניין ולא קומה.

<היו"ר אורלי לוי אבקסיס:>
כשאני התחלתי את  הוועדה, היו שניים-שלושה אנשים. היו פחות מעשרה אנשים שטיפלו בנושאים האלו.

<קריאה:>
כשהתחלנו היו חמישה.

<היו"ר אורלי לוי אבקסיס:>
באתי לשר לביטחון פנים ואמרתי לו שזה לא יכול להיות. הוא הבטיח שהם יכפילו את המספר ואכן הם התקרבו למאה. קודם כל, צריך להגיד תודה אבל אתם צריכים עוד להתרחב כי הנושאים של הטכנולוגיה משתנים.

<היו"ר משה גפני:>
לפני שאנחנו מדברים על כוח אדם,  אנחנו מדברים על המדיניות ועל העיקרון וזה דבר שאנחנו צריכים להחליט לגביו. אומרת חברת הכנסת יפעת קריב שמאז 2004 לא חתמתם על אמנת בודפשט. 

<יפעת קריב:>
משרד המשפטים ומשרד החוץ. אחד משניהם. שניהם מעורבים בזה.

<גלעד בנט:>
אנחנו ערוכים. משטרת ישראל הביעה את עמדתה בפני הגורמים שאמורים לתכלל. החתימה על האמנה מקובלת עלינו. אני חושב שראוי שמשרד המשפטים ייתן על זה את התשובה.

<היו"ר משה גפני:>
מי נמצא כאן ממשרד המשפטים?

<דנה יפה:>
אני.

<היו"ר משה גפני:>
למה לא חתמנו על אמנת בודפשט מאז 2004?

<דנה יפה:>
אני מצטערת, אין לי תשובה לשאלה הזאת.

<היו"ר משה גפני:>
אני מבקש שתצאי לבדוק במשרד.

<יפעת קריב:>
אני העברתי לכם כמה שאילתות על כך ואפילו פעם אחת קיבלתי תשובה. הנושא הזה מוכר.

<היו"ר משה גפני:>
זה הדיון שמתנהל כאן. 

<דנה יפה:>
אני יודעת. אני מוכנה לדיון אבל אין לי תשובה לשאלה.

<היו"ר משה גפני:>
אני מבקש שתבדקי עכשיו במשרד למה לא חתמו על אמנת בודפשט. הדבר הפשוט ביותר. הרי אומרת המשטרה שיש דברים שהיא רוצה לטפל בהם, אבל  אין אמנה ואי אפשר לפנות למדינות אחרות.  שרת המשפטים הייתה עסוקה בגיור?

<גלעד בנט:>
אם יותר לי לומר דבר אחרון.

<היו"ר משה גפני:>
רגע. תן לי להתעצבן בשקט. החלק הזה הוא חלק שמראה שהממשלה לא מתייחסת ברצינות לעניין הזה. זה מראה שהממשלה כממשלה לא מתייחסת לעניין ברצינות, מכיוון שמה המשמעות של העניין? אתה יכול להיות נחמד ואתה יכול להגיד שהמשטרה עושה כל מאמץ, אבל היא לא עושה כל מאמץ. אם אתה תצטרך להגיע למדינה בעולם ולבקש ממנה, כי שם יש את השרת, אין לך אמנה והמדינה לא תיתן לך.

<גלעד בנט:>
אם יותר לי, אני רוצה להעמיד דברים על דיוקם. נאמר על ידי חברת הכנסת קריב שהאמנה היא איזשהו חסם משמעותי בהגעה לשרתים. המנגנונים של שיתוף פעולה עם מדינות קיימים גם היום. 

<היו"ר משה גפני:>
יש אמירה ציבורית.

<גלעד בנט:>
אני מסכים אתך.

<היו"ר משה גפני:>
האמירה הציבורית אומרת שאתה משנת 2004 לא חותם על האמנה הזאת, אפילו שיש לך קשרים טובים.

<יפעת קריב:>
יש לכם קשרים טובים עם האינטרפול ועם המשטרות השונות, אבל אתם לא חותמים.

<היו"ר משה גפני:>
כשאתם באים ואומרים שיש לכם קשרים טובים עם המשטרה במדינה כלשהי שם צריך עכשיו לתפוס את השרת, זה מאוד נחמד אבל זה מזכיר שטיבל חסידי שעושים טובה ומשתדלים.
<גלעד בנט:>
לא. זאת טעות.

<היו"ר משה גפני:>
מה טעות?

<גלעד בנט:>
זה לא שטיבל.

<היו"ר משה גפני:>
למה? למה אתה לא חותם על האמנה?

<גלעד בנט:>
שלא ישתמע כאילו אני חושב שהחתימה על האמנה היא לא צעד. היא צעד מאוד מאוד חשוב ואנחנו שואפים שהוא יתרחש. אבל  צריך להבין שלא אלמן ישראל. משטרת ישראל עובדת בממשקי עבודה מסודרים במסגרת חוק העזרה המשפטית בין מדינות ובמסגרת הסכמים.

<קריאה:>
היה לנו דיון ואמרו שחותמים.

<היו"ר אורלי לוי אבקסיס:>
לפני שלוש שנים.

<גלעד בנט:>
משטרת ישראל פועלת בממשקי עבודה בינלאומיים במסגרת ממשקים סדורים, חוק העזרה המשפטית בין מדינות, הסכמי אינטרפול, הסכמי ה-G-8. אמנת מועצת אירופה בנושא הסייבר היא מהלך חשוב שצריך לטעמנו לחתום עליה ולטייב את ממשקי העבודה, במיוחד בנושא הזה של תפיסת נתונים שחברי ירון דיבר עליו קודם, הקפאת נתונים בשעות הראשונות של האירוע, אבל כמו שאמרתי קודם, זה  באחריות משרד המשפטים.
<היו"ר משה גפני:>
תודה. אני מודה לך. על כל פנים, שתדע שאנחנו כן צריכים לעזור בעניין הזה. זה באמת לא התפקיד שלך. אנחנו נצטרך לקבל החלטה האם אנחנו הולכים לחקיקה כאשר החקיקה הזאת אומרת שזאת עבירה פלילית כאשר מישהו פוגע בילד בבית ספר או בכל אדם אחר באופן אנונימי. נצטרך לקבל החלטה. אם זאת תהיה ההחלטה של חברי הכנסת, אנחנו נעשה חוק בנושא הזה. דעתי האישית היא שאי אפשר לפגוע באנשים, ובאמת יש כאן את השיקול, האנונימיות מול חופש הביטוי. יש מדינות בהן אם לא תיתן לבן אדם להתבטא באופן אנונימי, הוא יפחד להגיד את עמדתו הציבורית וזה בעיקר במשטרים דיקטטוריים. אנחנו לא נמצאים במקום הזה. אנחנו נמצאים בדמוקרטיה. אנחנו נמצאים במקום שבמכלול השיקולים השיקול של אנונימיות הוא עבירה פלילית. זוהי דעתי. לצערי הרב צריך לעשות כמו שעשתה מדינה בדרום אמריקה, ברזיל, שבית המשפט פסק את מה שהוא פסק ולצערי בית המשפט כאן פסק אחרת ולאנונימיות הוא נתן ערך. במדינת ישראל לאנונימיות לתת ערך, הפירוש הוא לומר שמדינת ישראל היא מדינת עולם שלישי, שאנשים מפחדים להביע את דעתם בגלוי, בשעה שזה מחפה על דברים חמורים שעושים בין ילדים או בין אנשים מבוגרים כאשר פוגעים באנשים ואתה לא יכול אפילו למצוא את הפוגעים. משטרת ישראל ב-72 שעות, זה מאוד רחוק העניין הזה. זה לא מסתדר יחד, משטרת ישראל ו-72 שעות. אחרי שנה שאתם מוצאים, זה נחמד.

<יפעת קריב:>
הסרטון מוכן.

<היו"ר משה גפני:>
בבקשה.

<יפעת קריב:>
חשוב לציין שאת הסרטון עשו תלמידים בכיתה ו' בבית ספר הדמוקרטי בהוד השרון והם נמצאים כאן, אלה שהפיקו, חשבו, ערכו ועשו הכול. תראה מה עובר במוחם של ילדים בכיתה ו' שהיום הם בכיתה ח'.

<גל יוסף:>
אני גל יוסף. אני לומדת בכיתה י"ב בתיכון אחד העם בפתח תקווה ואני יושבת ראש מועצת התלמידים והנוער הארצית.

קצת לגבי ה"סיקרט". אנחנו במועצה גילינו את האפליקציה הזאת כשהיא עוד הייתה בחיתוליה. אנחנו השתמשנו בה בינינו לבין עצמנו. באפליקציה יש אפשרות לראות גם כמה חברים שלי בפייסבוק משתמשים  וזה התחיל בעשרים ולאט לאט המספר גדל. ראינו איך בבסיס זה הגיע בערך ל-800 חברים שלי בפייסבוק שמחוברים ל"סיקרט". בעצם בהתחלה לא הייתה עם זה בעיה. זה היה קצת אנונימי, מצחיק, אומץ להגיד דברים שלפעמים אין אותו אבל פתאום התחלנו לראות באמת את כל הפוסטים הפוגעניים האלה, דברים מאוד מאוד מכוערים. תוך שלושה ימים מהדיון שקיימנו בנושא הזה הפקנו סרטון ובעצם יצאנו בקמפיין שהכותרת שלו הייתה: אותי זה לא מצחיק. הגישה שלנו אומרת שאני מאוד לא מסכימה עם העניין הזה עליו דיברתם, ברזיל, להוציא מחוץ לחוק, כי זה פשוט לא נכון. אם אנחנו נוציא את האפליקציה הזאת אל מחוץ לחוק, בעוד שבוע תקום אפליקציה חדשה עם שם אחר אבל אותו רעיון. הבעיה היא לא האנונימיות. הבעיה היא במשתמשים. הבעיה היא לא באפליקציה. מה שאנחנו צריכים לעשות זה חינוך. הבעיה היא בחינוך. אנחנו צריכים לחנך את בני הנוער וללמד אותם שזאת לא הדרך.  

חברת הכנסת יפעת קריב דיברה כאן קודם על היתרונות שיש ברשתות החברתיות ואכן אפשר להפיק מהן המון תועלת, לעשות שינויים חברתיים, לקבל הרבה מידע, הרבה דברים יפים אפשר לעשות ברשתות החברתיות אבל הדרך היא ללמד את בני הנוער שברגע שרואים דבר כזה צריך לקום ולומר: די. זה מה שאנחנו ניסינו לעשות. אנחנו קראנו לבני הנוער, ברגע שרואים סטטוס שהוא קצת פוגעני, שהוא יכול לפגוע במישהו אחר, לקום ולהגיד: אותי זה לא מצחיק.  האומץ הזה להיות הראשון, זה מה שצריך וזה מה שחשוב. כשזה אנונימי, זה הרבה יותר קל, אבל גם בפייסבוק, לקום ולהיות הראשון שאומר: אותי זה לא מצחיק. אני ראיתי שברגע שאני הגבתי ואמרתי שאותי זה לא מצחיק – כתבו על מישהי שהיא שמנה  ועוד המון פוסטים נוראיים – קיבלתי תגובות אחר כך שאמרו: גם אותי לא, גם אותי לא, גם אותי זה לא מצחיק.
<היו"ר אורלי לוי אבקסיס:>
מצוין אבל אני חייבת לומר כמה דברים. אנחנו כבר מכירות מהוועדות המשותפות שלנו. זה שהנוער – וזה בדרך כלל הנוער האיכותי שכותב שאותו זה לא מצחיק – כותב את זה, זה עדיין לא מונע מהילד הבודד להרגיש מושפל.

<גל יוסף:>
חד משמעית.

<היו"ר אורלי לוי אבקסיס:>
בשורה התחתונה, את התוקף האמרה אותי זה לא מצחיק לא תלמד אותו עכשיו להיות בן אדם יותר בסדר או בעל ערכים. אנחנו צריכים כמבוגר אחראי לחשוב היכן אנחנו נכנסים לתמונה כדי להגן על אותם ילדים חסרי הגנה.

<גל יוסף:>
לגמרי.

<היו"ר אורלי לוי אבקסיס:>
גם בדיון שניהלנו אצלנו דנו לגבי הנפגעים של האינטרנט, לגבי אותו ילד שהחליט לאחר מסע השמצות מסוים לקחת החלטה ולאבד את עצמו לדעת. האם אנחנו יכולים לשבת מנגד ולהגיד שאותי זה לא מצחיק?

<גל יוסף:>
חד משמעית לא. ממש לא, אבל זה צריך לבוא במקביל עם הרבה מאוד דברים אחרים.

<היו"ר אורלי לוי אבקסיס:>
בוודאי.

<גל יוסף:>
אני חושבת שלהוציא את האפליקציה הזאת אל מחוץ לחוק, זה לא נכון כי תקום אחת חדשה. בריונות יש גם ב-ווטסאפ וגם בפייסבוק ואנחנו לא נפסיק להשתמש בהם.

<היו"ר אורלי לוי אבקסיס:>
לאפליקציה הזאת יש מטרה מרושעת.

<גל יוסף:>
זאת דעתי. מה שחשוב לעשות, דבר ראשון זה עניין של חינוך, דבר שני זאת אכיפה ואכיפה הרבה יותר רצינית. זה משהו שימנע מבני נוער להעלות פוסטים כאלה אבל לא לסגור את האפליקציה כי זה לא יפתור את הבעיה אלא זה אומר להתעלם ממנה.

<היו"ר משה גפני:>
את יושבת ראש מועצת התלמידים ואני מודה לך על הדברים שלך. 

<יפעת קריב:>
על זה שבאומץ היא אומרת אותם.

<היו"ר משה גפני:>
כל הכבוד. יפה. את יכולה להיבחר לכנסת אבל אני רוצה להדריך אותך לגבי הכנסת. אנחנו לא מוסד אקדמי. אנחנו מוסד מחוקק ואנחנו מוסד  מעשי. כשאת אומרת את המילה אכיפה, את יכולה להגיד את זה בפקולטה למדעי הרוח, אם נשארו שם עוד תלמידים ואנחנו עוד נקיים על זה דיון.
<גל יוסף:>
איפה המקום אם לא כאן?

<היו"ר משה גפני:>
אני עומד לומר לך. כאן, כשאת אומרת את המילה אכיפה, את צריכה לתת את הכלים לאכיפה. אם האנונימיות זאת לא עבירה פלילית, אין אפשרות לאכוף מכיוון שהכול בסדר.

<גל יוסף:>
הפגיעה אנונימית, זו העבירה הפלילית. לא האנונימיות. אנחנו ראינו בני נוער שיש להם את האומץ  לכתוב דברים שלפעמים לא היה להם.

<היו"ר משה גפני:>
המילה אכיפה צריכה להיות מלווה כאן בבניין הזה בכלים.

<גל יוסף:>
אני רוצה לומר עוד משפט אחד.  אם אתם מכירים, יש סיירת הורים שמסתובבת ובעצם מדברת עם בני נוער שיושבים בגינות. אנחנו כבר נמצאים בוועדה במשרדי מצילה שמקדמת עניין של סיירת הורים וירטואלית. אלה בעצם אותם הורים שידברו עם בני הנוער שנמצאים ברשת. אני רוצה להגיד לכם שב"סיקרט" זה הרבה יותר קל כי לא רואים מיד שזה הורה. כשדיברתי על אכיפה, זה בדיוק העניין הזה של פגיעה אנונימית. כמו שאמרה חברת הכנסת אורלי לוי אבקסיס. על מה מענישים? האם זה רק מישהו שרימה בגיל שלו? על זה צריך לדבר וזה המקום.

<היו"ר משה גפני:>
את סבורה שצריכה להיות אכיפה.

<גל יוסף:>
ברור. צריכה להיות אכיפה בצורה חד משמעית.

<היו"ר משה גפני:>
את סומכת עלינו שאת האכיפה אנחנו נדע איך לעשות.

<גל יוסף:>
אני סומכת עליכם. אני מקווה שאני לא טועה.

<היו"ר משה גפני:>
לא, את לא טועה. צריך לעשות את הטוב ביותר כי כשאת אומרת את המילה חינוך, זה גם כן דבר מאוד מעניין. האימא או האבא של הילד או הילדה שנפגעו כתוצאה מהאפליקציה האנונימית הזאת, שהילד או הילדה באים הביתה ורוצים את נפשם למות בגלל מה שהיה, לא קרה מאז שאתם מדברים על זה, וכולנו מדברים על זה, לא קרה שזה נהיה פחות. אם היה איזה תהליך שאת יכולה להצביע עליו שכתוצאה מזה פחות פגעו בילדים או פחות פגעו במבוגרים, דרך החינוך הצליחה. אם לא, יש משטרה וצריכה להיות אכיפה ולאכיפה צריך לתת תנאים חוקיים.

<גל יוסף:>
נכון. חד משמעית.

<היו"ר משה גפני:>
אם כן, אנחנו מסכימים. 

עורכת דין דנה יפה ממשרד המשפטים, ראיתי שחזרת ואני מבין שיש לך תשובה.

<דנה יפה:>
נכון. נמסר לי שכבר לפני שנה הגשנו בקשה רשמית להצטרף.

<יפעת קריב:>
הגשתם ב-2004. הבקשה הרשמית יצאה מישראל ב-2004.

<דנה יפה:>
אני אוציא כמובן תשובה מפורטת בכתב לאחר הדיון.

<היו"ר משה גפני:>
קודם כל תגידי לנו כדי שנבין. יש כאלה שמבינים מהר אבל אני מבין לאט. מה המצב?

<דנה יפה:>
נמסר לי שלפני שנה משרד החוץ הוציא בקשה רשמית למועצת אירופה להצטרף לאמנה. נכון לעכשיו מועצת אירופה החזירה כל מיני בקשות לשינויים. משרד החוץ הגיש בקשה רשמית למועצת אירופה להצטרף לאמנה.

<היו"ר משה גפני:>
לפני שנה.

<דנה יפה:>
נכון. אין לנו שום התנגדות ויש לנו כוונה לעשות את זה.

<יפעת קריב:>
ב-2001 האמנה הזאת נוצרה. ב-2004 מדינת ישראל הגישה בקשה רשמית להצטרף אליה. ב-2012 מדינת ישראל התחייבה שזה עניין של כמה ימים עד שהיא מצטרפת.
<היו"ר משה גפני:>
האמת היא שאני לא מבין ואני רוצה לברר את הסוגיה הזאת. אני מבקש תשובה בכתב. יש בלבי על משרד המשפטים ואני אגיד לך את זה כאן. אנחנו הולכים לקיים על זה דיון ביום של זכויות הפרט. אין יושב ראש למועצה להגנה על הפרטיות. שרת המשפטים עדיין לא מינתה אף אחד. היה עורך דין יהושע שופמן שעמד בראש המועצה, אבל כבר למעלה משנה אנחנו בדין ודברים על כך. הגנת הפרטיות בעידן הטכנולוגי שאנחנו מצויים בו, זה כורח המציאות. 

אני לא יודע במה עוסקת שרת המשפטים. אין לי מושג. אני לא עוקב אחרי, אני רק יכול לנחש, אבל שני דברים אני לא מבין. את הנושא הזה שהעלתה חברת הכנסת יפעת קריב, מ-2004 אין לנו את הכלי הזה של אמנת בודפשט ועכשיו את אומרת לנו שלפני שנה משרד החוץ העביר בקשה למועצת אירופה ואת לא יודעת להגיד מה הם ביקשו מאתנו ולמה זה משרד החוץ והיכן משרד המשפטים בעניין הזה. הדבר השני, זה שלא ממנים יושב ראש למועצה להגנת הפרטיות, יעלה כאן לדיון בוועדה ביום ההגנה על זכויות הפרט, ואם עד אז לא ימונה מישהו, שרת המשפטים תהיה כאן וחס וחלילה, אני ממש לא רוצה לדבר נגדה.

אני מבקש תשובה בכתב לגבי הנושא שהעלתה חברת הכנסת יפעת קריב שהציעה את נושא הדיון. אני רוצה לדעת למה מ-2004 לא חתמו על האמנה ומה נעשה מאז. אנחנו מדברים כבר על למעלה מעשר שנים ואני שואל מה קרה עם העניין הזה של האמנה הזאת שהיא מהוה כלי, ואני לא יודע אם הוא היעיל ביותר אבל לפחות מראה כלפי העולם שאנחנו עושים משהו. באותה הזדמנות אני עולה טרמפ על העניין ורוצה לקבל תשובה גם לגבי הנושא של הגנת הפרטיות.

אני מבין שהסרטון מוכן. בבקשה.

<מיתם גוברין סגל:>
אני מיתם גוברין סגל.

<שני רחל חיימוביץ:>
אני שני חיימוביץ.

<היו"ר משה גפני:>
אתם מהוד השרון?

<שני רחל חיימוביץ:>
כן. בית הספר הדמוקרטי הוד השרון.

<יפעת קריב:>
כמובן הם במסגרת מאוד תומכת ומאפשרת.

<היו"ר משה גפני:>
אתם מבית הספר הדמוקרטי בהוד השרון?

<שני רחל חיימוביץ:>
כן.

<היו"ר משה גפני:>
כמה פעמים הייתם בכנסת?

<מיתם גוברין סגל:>
פעם ראשונה.

<היו"ר משה גפני:>
ברוכים הבאים.

<יפעת קריב:>
אבל השנה יש לכם סיור מסודר שקבעתם. נכון?

<שני רחל חיימוביץ:>
כן.

<היו"ר משה גפני:>
אנחנו מקדמים אתכם בברכה, במיוחד שאתם מהוד השרון.

<מיתם גוברין סגל:>
לפני יותר משנה יצרנו קליפ שעלה לרשת במטרה להעלות את המודעות של האנשים לנושא של בריונות ברשת. בריונות ברשת ובמדיה, זו בעיה שמשפיעה על הרבה מאוד ילדים. למזלי לא נתקלתי בעצמי בבריונות, אבל אני מכיר ילדים שמאוד סבלו מהנושא. לכן אני שמח שאפילו בכנסת עוסקים בנושאים האלה שקשורים לחיי היום יום שלנו.

<שני רחל חיימוביץ:>
כולנו משתמשים במחשבים, בסמרטפונים וברשתות חברתיות. הדיון כאן מתמקד באפליקציית "סיקרט" שהיא בין האפליקציות הבולטות בזמן האחרון. אני חושבת ש"סיקרט" זו אפליקציה בעייתית. היא מאפשרת לאנשים להיות פחדנים ולהתייחס בבריונות לאנשים אחרים. למעשה זאת אפליקציה שמעודדת בריונות. יש שאלה שחוזרת שוב ושוב בדיון סביב "סיקרט", והיא למה נכנסים בכלל לאפליקציה. לדעתי זה בגלל שבחברה שלנו להרבה אנשים אין עם מי לדבר ובעיקר לילדים. כאשר הורים חוזרים מהעבודה מאוחר והמורים ברוב בתי הספר עסוקים רק בציונים של הילדים, הילדים בודדים וב"סיקרט" ובכלל במדיה יש מי שמתעניין. אין כל כך הרבה בתי ספר כמו שלנו שמקשיבים ומעודדים ילדים להתבטא. יש קשר  בין ההקשבה לילד לבין רמת האלימות והבריונות בין ילדים.

ב"סיקרט" ילדים מוצאים מקום בו אי אפשר לשפוט אותם  וזה מאפשר להם להיות עצמם. "סיקרט" גם מאפשרת לילדים לנסות להיות מישהו אחר ולבדוק איך מגיבים לכל מיני התנהגויות וסוגי אישיות. לדעתי הטכנולוגיה היא לא מה שמייצרת את הבריונות אלא מאפשרת ביטוי נוסף שלה.

בעקבות הקליפ אני השתתפתי בהרבה שיחות עם מבוגרים בנושא של בריונות ברשת והפתרון שהם מציעים הוא תמיד אכיפה או הגבלת השימוש - לא לאפשר לילדים להשתמש בטלפון בזמן בית ספר או לבדוק את אתרי הגלישה של הילדים באינטרנט. 

<מיתם גוברין סגל:>
מנקודת מבט של ילד, אכיפה היא לא הפתרון. הרי כולנו יודעים שאין שום תחום של אלימות או בריונות שנפסק בעקבות אכיפה. הפתרון הוא ליצור בסיס חברתי אחר וזה התפקיד שלכם, המנהיגים וחברי הכנסת, בסיס חברתי שמאפשר דיבור, דיאלוג, תקשורת וקבלה אמיתית של דעות שונות. בחברה כזו לא נצטרך "סיקרט" ובחברה כזאת היזמים, המשקיעים והמשתמשים לא יצטרכו אפליקציות שמעודדות בריונות.
תודה.

<היו"ר משה גפני:>
תודה רבה. יפה.

<יפעת קריב:>
עד שהסרטון יעלה, אני  אומר שבשבוע הראשון שהעלו את הסרט הזה, אנחנו כהורים היינו מופתעים כי היו לו מעל שבעים אלף צפיות והוא כבר עבר את המאה אלף צפיות. באמת עבודה לגמרי של הילדים, כל הטקסטים והכול שלהם. הם חשבו והם העלו. אני חושבת שזה לא רק סרט לילדים אלא הוא גם סרט להורים ולמחנכים, כאילו לרגע אחד להיכנס למוח של ילדים ולראות מה הם חושבים ומה הם מרגישים שזאת באמת כמו זעקה מאוד גדולה שנשמעת.

<מעין חיטין:>
עד שהסרטון עולה, אפשר להוסיף משהו כמחנך הכיתה? 

<היו"ר משה גפני:>
תציג את עצמך.

<מעין חיטין:>
אני המחנך של הכיתה.

<היו"ר משה גפני:>
יש לך תלמידים טובים. עכשיו נראה אם גם המורה טוב.

<מעין חיטין:>
תלמידים מעולים.  אין יותר טובים, זה בטוח. אני רוצה לומר שכמחנך של כיתה, הנושא הזה נמצא אצלך במרחב ועכשיו השאלה היא מה עושים אתו. האם אתה מקדיש לזה זמן ונותן לזה מקום, נותן לנושאים האלה לעלות מהילדים וחושב על דרך פעולה, או שאתה מתעלם מכך. אני חושב שהסרטון הזה שכרגע אתם לא מצליחים לראות הוא תוצאה של התמודדות ובעיני זה הנושא החשוב בחינוך.

<היו"ר משה גפני:>
הסרטון לא עולה. נוותר עליו.

<קריאה:>
מה שהם אמרו, זה חזק באותה מידה.

<היו"ר משה גפני:>
אני מתנצל שאני ציני. אני מתנצל על זה אבל זה הטבע שלי. אני מתכוון לממלכתיות במלוא מובן המילה ואני משבח את עבודת המשטרה. אני חושב שהמשטרה עושה את עבודתה.  התפקיד של הכנסת – בין יתר הדברים, היא גם צריכה לחוקק חוקים – הוא לפקח על עבודת הממשלה. הנושא של האפליקציה הזאת, אנחנו  בתחילת הדרך ולא בסופה. הטכנולוגיה הזאת פרצה לאוויר העולם בשנים האחרונות והנושא הזה הוא נושא קריטי. דעתי היא – ואני אומר אותה לא בציניות, ואם מישהו רוצה, אני אפסיק עם הבדיחות שהן החלק האומנותי של העניין – שממשלת ישראל נמצאת הרבה שנים אחורנית ואני אומר את זה גם לגבי התקופה בה אני הייתי בקואליציה והייתי יושב ראש ועדת הכספים ואיש מרכזי בקואליציה. היא לא מתמודדת עם הבעיה הזאת ואפילו לא מתחילה להתמודד אתה. 
המשטרה שעושה את עבודתה ושוטרים בדרגת רב-פקד או שוטרים בדרגות יותר נמוכות ואפילו קצת יותר גבוהות, לא קובעת את המדיניות. אני סבור שהממשלה לא נתנה את דעתה, ואם היא נתנה את דעתה – יש מחלוקות בין האנשים שם. לא עוסקים בנושא הזה ברצינות ואני מעביר על זה ביקורת הכי קשה שיכולה להיות. אני רואה לעיני רוחי את אותו תלמיד או תלמידה שחוזר הביתה מוכה וחבול על לא עוול בכפו וההורים אין להם לא יום ולא לילה. אנחנו כחברה לא עשינו כלום בעניין הזה. כלום. לא קבענו חוק, לא אמרנו מה עושים באפליקציה כזאת, איך עושים אכיפה, מה עשינו בחינוך. הממשלה עוסקת בדברים אחרים אבל לא בזה. בדברים האחרים שהיא עוסקת, היה עדיף שהיא לא תעסוק, אבל זה אני אומר כאיש אופוזיציה.
<היו"ר אורלי לוי אבקסיס:>
אפרופו התפקיד שלנו כמחוקקים, לא מזמן הכנסת חוקקה את חוק לשון הרע נגד נבחר ציבור. שם, גם בלי הוכחת נזק, ידענו לתבוע וידענו להוציא כספים ושרת המשפטים אישרה וכל המנגנון אישר. כאשר מדובר כאן על פגיעה, לשון הרע בילדים, פתאום החוק הזה לא תקף. מעמדם פחות ממעמד נבחר הציבור. האם חוסר האיזון הזה שם אותנו מעל? דמנו הוא אחר? הוא כחול? כאן נשאלת השאלה האם  משרד המשפטים רוצה לעשות את האיזון בין חופש הביטוי לבין ההגנה או מניעה של פוגענות כי אם בנו אסור לפגוע ואנחנו אפילו לא צריכים להוכיח נזק, אז מה קורה עם אותם ילדים שהוכח שהם ניזוקו והוכח שמי שמפרסם בצורה אנונימית באמצעות האפליקציה הזאת ראוי שייחשף. אנונימיות? נשמור את האנונימיות כאשר רוצים לחשוף את השחיתויות במקום העבודה בו אתה עובד, אפילו אם אותה מתלוננת קצת מפחדת לחשוף את עצמה. אבל כאשר מדובר בפגיעה בילדים, כאן מבחינתי נגמרה האנונימיות וההגנה על חופש הביטוי.
<יפעת קריב:>
חד משמעית.

<היו"ר אורלי לוי אבקסיס:>
גם שרת המשפטים צריכה להבין את זה.

<היו"ר משה גפני:>
עורך דין אמיר טיטונוביץ, מומחה לנושא לשון הרע. 

<אמיר טיטונוביץ:>
אני רוצה להיות יותר קונקרטי בכיוון של חקיקה.

<היו"ר משה גפני:>
אנחנו רוצים ללכת לחקיקה.

<אמיר טיטונוביץ:>
הבעיה היא לא באנונימיות. לפעמים האנונימיות רצויה. הבעיה היא כאשר עושים שימוש לרעה באנונימיות ופוגעים בחסותה. שאלת קודם מה צריך כדי שזאת תהיה עבירה פלילית, למשל פרסום לשון הרע. פרסום לשון הרע היא עבירה פלילית כאשר הפרסום נעשה מתוך כוונה לפגוע. את הכוונה לפגוע אנחנו למדים לעתים מאוד קרובות מתוך הפרסום עצמו. כאשר כותבים על אדם את הדברים הנוראיים ביותר בעולם, ברור שמתכוונים לפגוע בו – זאת עבירה פלילית. אלא שלמשטרה אין את הכוחות, את המשאבים ואת התשתיות לטפל בכל זה. החוק כבר מאפשר כיום לאזרח להגיש קובלנה פלילית פרטית בעצמו, "כתב אישום", נגד הפוגע.

<היו"ר אורלי לוי אבקסיס:>
אזרחית פלילית?

<אמיר טיטונוביץ:>
קובלנה פלילית. לא אזרחית. אזרח יכול להגיש במקום המדינה "כתב אישום" וזה הליך פלילי לכל דבר שבסופו עונש.

<היו"ר אורלי לוי אבקסיס:>
מי התובע?

<אמיר טיטונוביץ:>
הקובל, האדם שנפגע. יש את זה כבר בחוק. כאן לא צריך תיקון חקיקה אבל במקום אחר כן צריך. כאן אני רוצה לומר שהבעיה היא לא רק פלילית אלא הבעיה היא גם אזרחית. לשון הרע פוגעת וגורמת נזקים, וזה לא רק פלילי.

<היו"ר משה גפני:>
רגע. אני לא משפטן. נגד ילד באילת כתבו באפליקציה הזאת את הדברים הכי חמורים שאפשר לכתוב,  והמשטרה טוענת שזאת לא עבירה פלילית. אתה אומר שאפשר להגיש קובלנה. המציאות היא שאני יכול להגיש קובלנה על כך שפגעו בו ורואים כוונת זדון בפרסום.

<אמיר טיטונוביץ:>
השאלה נגד מי.

<היו"ר משה גפני:>
אבל אני לא יודע מי כתב את זה.

<אמיר טיטונוביץ:>
לזה אני מגיע עכשיו. כאן צריך תיקון חקיקה.

<היו"ר משה גפני:>
אבל עד עכשיו לא אמרת כלום כי אנחנו מדברים על אנונימי.

<אמיר טיטונוביץ:>
רציתי לתת רקע.

<היו"ר משה גפני:>
רצית שאני אכנס לעניין.

<אמיר טיטונוביץ:>
עוד משפט. הבעיה היא לא רק אפליקציית "סיקרט".

<גל יוסף:>
אגב, האפליקציה ממש כבר לא כל כך פופולרית.

<היו"ר אורלי לוי אבקסיס:>
גם בגלל שהמורים עשו עבודה רחבה בבתי הספר.

<אמיר טיטונוביץ:>
בכל הפרסומים הפוגעניים ברשת, באינטרנט, יש שתי דרכים להתמודד עם זה. דרך אחת היא להקנות לבתי המשפט את הסמכות להורות על חשיפת פרטי הגולש האנונימי, וזה אפשרי. 

<היו"ר משה גפני:>
בית המשפט אמר לא.

<אמיר טיטונוביץ:>
בדיוק. בית המשפט אמר שהמחוקק צריך להגיד כן. זאת בדיוק הנקודה.  המשנה לנשיאה ריבלין אמר שזה עניין למחוקק לענות בו והוא קורא למחוקק לענות בו. היו הלכות שונות מתי כן ומתי לא. יש לאפשר לבתי המשפט.

<היו"ר משה גפני:>
אני יכול לבקש ממך להיכנס לעניין בהתנדבות ולהכין לנו הצעת חוק?

<אמיר טיטונוביץ:>
אני אשמח מאוד לעזור אבל זאת לא הדרך היחידה אלא יש עוד דרך.

<היו"ר משה גפני:>
דבר אחד סיכמנו?

<אמיר טיטונוביץ:>
סיכמנו מזמן. סיכמנו עוד לפני הדיון.

<היו"ר משה גפני:>
כמה זמן זה לוקח לך?

<אמיר טיטונוביץ:>
אני לא יודע. אף פעם לא חוקקתי חוק.

<היו"ר משה גפני:>
יש יועצת המשפטי לוועדה?

<היו"ר אורלי לוי אבקסיס:>
כן. ורד. אני אגייס אותה לנושא.

היא אומרת שיש הצעת חוק של משרד המשפטים.  למה לא שלחת לי את המכתב עם התשובה? במכתב, התשובה של שרת המשפטים לנושא הזה ששלחתי אליה,  נאמר ש"מכל מקום אין בידי שרת המשפטים הסמכות להורות על איסור הפצה או על שימוש באפליקציה, קל וחומר אם אין  ככל הידוע בעצם הפצתה משום עבירה על החוק". יותר מכך, היא אומרת שזה בלתי חוקתי. זה בתשובת ראש תחום משפט ציבורי, מחלקת ייעוץ וחקיקה במשרד המשפטים. אם אנחנו נחוקק חוק, הם יגדירו אותו כבלתי חוקתי.

מי זה אייל זנדברג?

<היו"ר משה גפני:>
ממשרד המשפטים.

<היו"ר אורלי לוי אבקסיס:>
אבל הוא אומר שעצם חקיקת חוק כזה יהיה בלתי חוקתי.

<דנה יפה:>
לא. אם אפשר להבהיר את הנושא. עמדתנו היא שביטוי אנונימי כאנונימי, זה בדומה למה שאמר עורך דין אמיר, אין בעיה בעצם זה שהביטוי הוא אנונימי. יש כמה וכמה עבירות פליליות של ביטוי, עבירה של הסתה לאלימות, עבירה של פגיעה בלשון הרע וכולי.

<היו"ר משה גפני:>
אבל לא יודעים מי זה.

<דנה יפה:>
נכון, לא יודעים מי זה. אם זאת עבירה פלילית, כמו שאמרו לפני, למשטרה יש את הסמכויות לנסות ולאתר. אם מדובר בעוולה אזרחית, נכון לעכשיו - - -

<היו"ר משה גפני:>
אתם עוסקים בהכנת חוק?

<דנה יפה:>
אני בדיוק מגיעה לזה.  נכון לעכשיו בית המשפט העליון קבע שאין סמכות להורות על חשיפת אותו מעוול. כלומר, הוא כבר עשה עוולה שקבועה כעוולה אזרחית. לצורך כך הוכנה הצעת חוק ממשלתית שהתחילה כיוזמת חקיקה פרטית של חבר הכנסת זבולון אורלב בכנסת הקודמת שהיא הצעת חוק חשיפת זהותו של מפרסם תוכן ברשת תקשורת אלקטרונית.

<היו"ר משה גפני:>
אם כן, הוכנה הצעת חוק ממשלתית. על זה רציתי לשאול אותך. היכן היא?

<דנה יפה:>
היא עברה קריאה ראשונה בכנסת הקודמת.

<היו"ר משה גפני:>
כן, אני יודע. זה היה כאן בוועדה.

<דנה יפה:>
נכון לעכשיו עדיין לא הוחל עליה דין רציפות.

<היו"ר אורלי לוי אבקסיס:>
הנה, יש לנו כבר הצעת חוק. 

<יפעת קריב:>
אדוני היושב ראש, אני  כמחוקקת הגשתי השנה מספר חוקים שקשורים לאינטרנט ולמחשבים. חוק המחשבים חוקק במדינת ישראל ב-1995 ומאז לא נעשה בו שום תיקון משמעותי. כל פעם כשאתה למשרד המשפטים איזושהי חקיקה שקשורה למחשבים, אומרים לך לא, לא, לא, יש הצעת חוק ממשלתית. אנחנו מדברים על 2014. מ-1995 חוק המחשבים נראה באותה צורה מיושנת ולא מתקדמת, בטח לא מתקרבת לטכנולוגיה של היום וגם על זה צריך לתת תשובות. 

<היו"ר משה גפני:>
אני למדתי מה צריך לעשות. תכף נעשה סדר בממשלה. עורך דין אמיר, בבקשה.
<אמיר טיטונוביץ:>
דרך נוספת היא, וגם זאת באמצעות חקיקה, הטלת אחריות על הפרסומים גם על בעלי האתרים.

<יפעת קריב:>
שזה קיים. זאת הצעת חוק פרטית שנמצאת.

<אמיר טיטונוביץ:>
במהלך עשר השנים האחרונות היו כמה וכמה הצעות חוק ותמיד משיקולים לא רלוונטיים הן נגנזו. הטלת אחריות על בעלי אתרים, קביעת דרך כיצד הם צריכים לנהל את הפורומים ואת הטוקבקים וכולי, שאם הם לא יעמדו בזה, הם יישאו באחריות אישית. אני אומר לכם שלפתע פתאום הדברים יהיו הרבה יותר טובים.

<היו"ר אורלי לוי אבקסיס:>
היו שלוש הצעות חוק שהן פרי יוזמה של משרד המשפטים והן בדיוק מה שאנחנו מכוונים אליו. דרך אגב, משרד המשפטים שלח לנו מכתב ואמר לנו שזה יהיה בלתי חוקתי.

<דנה יפה:>
אפשר להבהיר?

<היו"ר משה גפני:>
לא. אני אאפשר לך. את לא תלכי למשרד בלי שהבהרת.

<היו"ר אורלי לוי אבקסיס:>
אנחנו נגיש את ההמלצות של משרד המשפטים ונראה מה תגיד ועדת שרים.

<אמיר טיטונוביץ:>
חברת הכנסת לוי, כל חקיקה שתבטא איזון נכון בין חופש הביטוי לבין הזכות של אדם לשם טוב ולא להיפגע, לא תוגדר כלא חוקתית. נקודה. 

<היו"ר משה גפני:>
בשם מי אתה מדבר?

<אמיר טיטונוביץ:>
בשם המדינה.

<היו"ר אורלי לוי אבקסיס:>
לא, אתה לא יכול דבר בשם המדינה.

<היו"ר משה גפני:>
אתה עוד לא מכיר את המדינה.

<אמיר טיטונוביץ:>
אני מכיר. אני עורך דין מאוד ותיק.

<היו"ר משה גפני:>
אתה עורך דין מצוין, אבל את המדינה אתה לא מכיר. 

<היו"ר אורלי לוי אבקסיס:>
חוקים היו  מגיעים אלינו לשולחן עם חוות דעת האומרת אם הם חוקתיים או לא. 

<אמיר טיטונוביץ:>
אני כאן לשירותכם.

<היו"ר משה גפני:>
אני רוצה לעשות סיכום ביניים. אני מבקש מהיועצים המשפטיים – גם של ועדת המדע וגם של הוועדה לזכויות הילד – להיות בקשר עם עורך דין אמיר טיטונוביץ.  אני מבקש שיכינו הצעת חוק שלנו. אני רוצה שתוכן הצעת חוק על ידינו. הוא לא הכין חוק עד היום, אבל ניעזר בו.

<היו"ר אורלי לוי אבקסיס:>
למה לא ניקח חוק שהוצע קודם לכן עת היה נאמן שר המשפטים?

<אמיר טיטונוביץ:>
אפשר להיעזר בזה.

<היו"ר משה גפני:>
אני מגיע לזה, אבל רגע. החלק הזה שאת אמרת, תכף נגיע לסיכום הכולל. אלון בר-דוד, אתה מהכפתור האדום. בקצרה, בבקשה.

<אלון בר דוד:>
אני אחד ממייסדי הכפתור האדום שזה סטרט-אפ חברתי למנוע אלימות ברשת. אנחנו נתקלים ב"סיקרט" בעשרות תכנים מדי שבוע. את התכנים האלה אנחנו מפנים להנהלת "סיקרט" העולמית. יש להם מחלקה שנקראת ליגל דיפרטמנט ואנחנו מפנים אותם אליה ו-95 אחוזים מהתכנים אותם אנחנו מפנים אליהם, מוסרים. חשוב להכיר את הנתון הזה.

<היו"ר אורלי לוי אבקסיס:>
איך אתם מגיעים לתכנים האלה? רק אם מישהו מתלונן או שאתם עוקבים באופן תדיר?

<אלון בר דוד:>
יש לנו את התוסף של הכפתור האדום שמאפשר לנו לקבל תכנים כאלה כמעט כל יום. כאן כתוב שם שהוא מטושטש של מישהי.

<היו"ר אורלי לוי אבקסיס:>
רגע. מישהו פונה אליכם ומסב את תשומת לבכם?

<אלון בר דוד:>
כן.

<היו"ר אורלי לוי אבקסיס:>
אם יש אנשים כמוני שלא יודעים על עצם קיומכם, בכלל לא יודעים לאן לפנות ולכן גם לא חושפים את הדברים בפניכם.

<אלון בר דוד:>
לחלוטין.

<היו"ר אורלי לוי אבקסיס:>
כנראה רוב הילדים לא יודעים על הכפתור האדום ולכן רוב הילדים יכולים להמשיך ולהרגיש פגועים ולהמשיך ולהיפגע כי אין להם כתובת מדויקת.

<היו"ר משה גפני:>
זה לא רק זה אלא אחרי שזה צולם, אי אפשר להוציא. מה שאתם עושים, זה חשוב.

<יפעת קריב:>
עדיין זאת חברה אזרחית ולא משטרה. אלה מתנדבים. אלה סטודנטים בהתנדבות.

<אלון בר דוד:>
אנחנו לא באנו לכאן לקבל צל"שים.  מספיק שאנחנו מקבלים מהמשתמשים שמודים לנו במכתבי תודה.

<היו"ר אורלי לוי אבקסיס:>
אולי באמת צריך לפרסם אתכם כדי שידעו להגיע אליכם.

<אלון בר דוד:>
זאת דרך אחת להגביר את התמיכה בפעילות שלנו כדי שיותר בני נוער יכירו וידעו מה אנחנו עושים. 

מעבר לזה, כמו שגל אמרה כאן, זאת המציאות ואני לא חושב שהדיון צריך להיות האם לסגור את האפליקציה או לא. אני חושב שבאמת צריך לדון - והייתה לי ישיבה עם גלעד בנט בנושא – על מהי בכלל המדיניות כלפי אותם תכנים.
<היו"ר משה גפני:>
לפרוטוקול, גלעד בנט הוא היועץ המשפטי של יחידת הסייבר במשטרה.

<אלון בר דוד:>
בישיבה הזאת אנחנו הצגנו תכנים רבים שהם לא מוגדרים כעבירה פלילית. כאן זה השטח האפור שעליו אנחנו צריכים לדבר ולדעתי לא בדיון קצר כזה אלא באמת בדיון פנימי שבו צריך להגיד מהו תוכן פלילי ולהגדיר האם המשטרה מטפלת בתכנים שהם לא תכנים שמוגדרים כעבירה פלילית. זה דבר מאוד מאוד חשוב.

<היו"ר משה גפני:>
זה התפקיד שלנו.

<אלון בר דוד:>
לדוגמה, אם עכשיו לוקחים שם של מישהי ושמים את התמונה שלה, זאת לא עבירה פלילית אבל לחלוטין זאת בריונות ברשת לכל דבר שצריך לטפל בה באופן הכי בהול שיש.

<יפעת קריב:>
אלא אם כן זאת תמונה בעירום.

<אלון בר דוד:>
לא צריכה להיות תמונת עירום. מספיק שכותבים שם פרטי ושם משפחה ואחרי כן  כותבים תיאור גנאי. זה מספיק חמור כדי לטפל בזה.

<קריאה:>
אם זה לא נכון, זה פלילי.

<יפעת קריב:>
אז זאת פגיעה בפרטיות ואנחנו רוצים שזאת תהיה עבירה חמורה יותר.

<אלון בר דוד:>

אנחנו מקבלים עשרות פניות ואפשר לגעת בכל פנייה ולדבר עליה שעות.

<היו"ר משה גפני:>
לא הבנתי את ההערה. אם זה לא נכון, זה פלילי?

<קריאה:>
כן. בוודאי.

<היו"ר משה גפני:>
רב-פקד בנט,  כאשר תלמיד אחד כותב על השני דברים לא נכונים, אתם מטפלים בזה כעבירה פלילית?

<גלעד בנט:>
לחלוטין לא.

<היו"ר משה גפני:>
יש לנו מזל שנמצא כאן שוטר ישר. עוד פעם אני והציניות שלי. כל השוטרים ישרים אלא אם כן הוכח אחרת.

<אלון בר דוד:>
מתוך הדיון שלנו אתם, המשטרה הביעה את הנכונות לטפל בדברים האלה אלא שהם מוצפים מעל הראש ומבחינת כוח אדם ומשאבים אין להם את היכולת. אנחנו כאן נכנסים לתמונה ובאמת מנסים לעשות את העבודה שלנו על הצד הטוב ביותר, אבל אין ספק שצריך לבוא ולחדד מחדש.

<היו"ר אורלי לוי אבקסיס:>
על כל הודעה שהורדתם, פניתם לשרת, למי שמפעיל אותו?

<אלון בר דוד:>
יש לנו מחלקה שאנחנו פונים אליה באופן ישיר.

<היו"ר אורלי לוי אבקסיס:>
אבל אתם עדיין לא יודעים מי זה שהעלה את החומר. ברגע שהורדתם, הוא יכול להעלות את זה שוב.

<אלון בר דוד:>
לא,  כי הוא מקבל אזהרה. "סיקרט", ונאמר כאן בתחילת הדיון, יודעים מי המשתמש. רק הם יודעים. יש כאן בעיה אחרת שאם כבר אנחנו מדברים עליה, זה נושא האובדנות תחת "סיקרט". "סיקרט" לא יחשפו  בפני שום עמותה בארץ ישראל את הפרטים של המשתמש

<היו"ר אורלי לוי אבקסיס:>
בפני המשטרה הם כן יחשפו?

<אלון בר דוד:>
כן. אם המשטרה, יחידת הסייבר, תפנה אליהם במטרה לחשוף את ה-IP כדי לאתר  את אותו משתמש כדי  לאתר את אותו איום באובדנות, הם ייתנו למשטרה את הפרטים.

<יפעת קריב:>
את צודקת כי  נערות שהעלו סרטונים אינטימיים ומיניים שהורדו, אחר כך חזרו פעם נוספת, גם אחרי שנה ואחרי שנתיים. זה כל הזמן חוזר באתרים אחרים ובשרתים אחרים. אי אפשר למגר את התופעה.

<היו"ר משה גפני:>
אין פתרון אחר חוץ מחקיקה. האחריות עלינו. יש עוד מישהו שרוצה להגיד משפט?

<היו"ר אורלי לוי אבקסיס:>
ער"ן.

<היו"ר משה גפני:>
ממש בקצרה. תציג את עצמך.

<דוד קורן:>
אני מנכ"ל ער"ן. במקרה הייתי בלונדון לפני שבוע במשך יומיים בכנס בינלאומי של 150 ארגונים שעוסקים בתחום הזה. העובדה שלא חתמנו על אמנת בודפשט הייתה די מביכה שם וידועה. לכן אני מחזק אותך, חברת הכנסת קריב, את חברת הכנסת לוי ואותך היושב ראש. 
<היו"ר אורלי לוי אבקסיס:>
כמה ילדים נפגעים?

<דוד קורן:>
מתוך 160 אלף פניות אלינו בשנה הקודמת, בערך עשרים אחוזים הם ילדים. אני לא מדבר על "סיקרט" וכפי שנאמר כאן, האפליקציה נמצאת בירידה ולא צריך לעודד  אותה. 

<היו"ר משה גפני:>
מה היה מביך בכנס הבינלאומי בו השתתפת?

<דוד קורן:>
זה שאנחנו לא חתומים.

<היו"ר משה גפני:>
למה זה מביך? אנחנו סתם בטלנים. למה זה מביך?

<יפעת קריב:>
כי 45 מדינות כן חתמו.

<דוד קורן:>
העובדה שאנחנו בטלנים, גם היא מביכה. היא מביכה כי יש שם מדינות שהיינו רוצים להיות – אני מדבר רק על אירופה ולא על אפריקה – ביניהן.

<היו"ר משה גפני:>
מישהו שאל למה לא חתמנו?

<דוד קורן:>
כן. שאלו אותי.

<היו"ר משה גפני:>
מה ענית?

<דוד קורן:>
שאני לא יודע.

<קריאה:>
שזה בדרך.

<היו"ר משה גפני:>
אנחנו נעזור לך בזה.

<דוד קורן:>
הנושא של הגילוי של ה-IP ונושא של אובדנות, שזה לא הנושא כאן אבל אני כן אגיד על זה מילה, אותנו מאוד מטריד. אנחנו לא פעם מפספסים בגלל היכולת שלנו להגיע במהירות. הנושא נמצא בדיון לא בשולחן הזה, הנושא של אובדנות. מסייעים לנו בזה אבל לא מספיק מהר. אני כן חייב להדגיש שהנושא של הסייבר בולינג, הוא נושא שנמצא על הגבול שבין משפט לחינוך. הנושא של המשפט בעניין הזה לא מספיק ואני מחזק את אמיר טיטונוביץ בהצעה שלו שהיא נכונה וצריך לקדם אותה.

<היו"ר משה גפני:>
תודה רבה. עורכת הדין מיטל גרייבר שוורץ, מנהלת איגוד האינטרנט הישראלי.

<מיטל גרייבר שוורץ:>
איגוד האינטרנט מפעיל קו פתוח לפניות בנושא של פגיעות באינטרנט, פגיעות באופן כללי. בנושא של "סיקרט" בתקופה של אוגוסט, בתקופה של מבצע צוק איתן, הייתה עלייה מאוד מאוד גדולה ואז בעצם "סיקרט"  פרצה לחיינו. הייתה עלייה נוספת בתחילת ספטמבר, עת התחילו הלימודים ושם היו פניות יותר של ילדים. בתקופה הנוכחית, כמו שכבר אמרו כאן, יש ירידה בתופעה הזאת. אנחנו מקבלים שיחות בודדות ביום.

<היו"ר משה גפני:>
יש ירידה?

<מיטל גרייבר שוורץ:>
כן. יש ירידה בשימוש ב"סיקרט".

<יפעת קריב:>
איך אתם יודעים?

<היו"ר אורלי לוי אבקסיס:>
איך אתם יודעים שיש ירידה בשימוש? אולי יש ירידה בפניות אליכם?

<מיטל גרייבר שוורץ:>
בתקופה שזה היה סוער, קיבלנו עשרים פניות ביום. זאת לא רק בעיה של מודעות.

<גל יוסף:>
אמרתי לכם שרואים כמה חברים יש. 

<ארנה היילינגר:>
אני מבקשת להשלים. גם אני מאיגוד האינטרנט. חשוב לומר כמה דברים. הציבור גילה איך לדבר באופן עצמאי ובאותם אחוזי תגובה, לזכותם של  "סיקרט" שאם יש משהו אחד שאפשר לומר לטובתו, ברגע שפונים, הם מסירים וכך נוהגים גם כלפי אדם פרטי.
<היו"ר אורלי לוי אבקסיס:>
את אומרת שיש אנשים שפונים ישירות ל"סיקרט" שלא באמצעותכם?

<ארנה היילינגר:>
הם לא צריכים אותנו.

<היו"ר אורלי לוי אבקסיס:>
לכן אתם חושבים שיש ירידה.

<ארנה היילינגר:>
גם אז הייתה אפשרות כזאת. חלק גדול מהציבור יודע על כך.

<היו"ר משה גפני:>
אני רוצה להגיד לך שלא רלוונטי כל הדיון הזה, אם יש ירידה או יש עליה. זה לא משנה. אנחנו נמצאים בפתחו של עידן והעידן הזה הופך להיות מיום ליום טכנולוגי ואין שליטה עליו. השאלה היא האם אנחנו ככנסת במדינת ישראל וכממשלה במדינת ישראל, האם אנחנו  חוקתית מתמודדים עם מה שקורה. מה זה משנה אם יש ירידה או יש עליה? 

<ארנה היילינגר:>
חשוב לי לומר שבכנס שנערך בחודש שעבר בלוס אנג'לס, עלה נושא "סיקרט" כסוגיה. כרגע המדינה היחידה שחוקקה חוק זאת ברזיל, כמו שכולנו יודעים. יחד עם זאת, גם החוק שקיים בברזיל לא עובד משום שהציבור בברזיל עוקף אותו ומוריד את האפליקציה ממדינות אחרות ליד הגבול.

<יפעת קריב:>
גם בסינגפור, גם בסין וגם באוסטרליה יש רגולציה שקשורה לאפליקציות אנונימיות בדברים מהסוג הזה. 

<היו"ר משה גפני:>
בברזיל התמודדו עם הבעיה. גם בית המשפט שם התמודד עם הבעיה.

<מיטל גרייבר שוורץ:>
הציבור הברזילאי  התמודד עם הבעיה.

<יפעת קריב:>
גם בקליפורניה.

<היו"ר אורלי לוי אבקסיס:>
אם מישהו השתמש בזה והוריד את זה בצורה לא חוקית, אתה יכול לתבוע אותו כי הוא עבר על החוק כי זה לא חוקי. היום במדינת ישראל אומר נציג שרת המשפטים במכתב ששלחו אלי שאין כאן עבירה על החוק בעצם השימוש באפליקציה. בברזיל עצם השימוש באפליקציה היא עבירה על החוק כי האפליקציה לא חוקית. יש להם בסיס חוקי. זה שעוקפים את החוק, גם היום כשיש לך רמזור אדום, יש כאלה שעוברים באדום אבל כשתופסים אותם, הם ייתנו את הרישיון.

<מיטל גרייבר שוורץ:>
אמר חבר הכנסת גפני שאנחנו נמצאים בפתחה של תקופה. אנחנו לא נמצאים בפתחה אלא אנחנו נמצאים בתקופה הזאת כבר כמה שנים טובות. התופעה של אלימות באינטרנט הייתה בפייסבוק והילדים הולכים ויוצאים משם.

<היו"ר משה גפני:>
אתן מייצגות את איגוד האינטרנט. בסדר. יש לכם מטרה לייאש אותנו כדי שלא נעשה חוק? אם כן, תגידו, נקבל את עצתכן, נתייאש וזהו. מי שמכיר אותי, אני לא מתכוון להתייאש וגם חברותיי שנמצאות כאן, הן לא מתכוונות להתייאש. התפקיד שלנו הוא לעשות חוק. אם יעקפו אותו ואם לא נוכל לתת כלים, בסדר, אז יש תופעות טבע ומה אפשר לעשות? אבל שלא נתמודד עם הדבר הזה כי עקפו את זה בברזיל? לא. הבנו. הצגתן את זה יפה. הבנו. 

<ארנה היילינגר:>
חשוב לי לומר שאנחנו בעד הגנה על הילדים.

<היו"ר משה גפני:>
יפה. הנה משפט המחץ. 

<רותי שלוסברג:>
אני מהאגודה למנהלי מחלקות נוער הארצית. אנחנו מתמודדים עם בריונות ברשת ביום יום. כשאנחנו מתמודדים, אנחנו יכולים גם לדעת מול מי כי לא רק הנתקפים הם הבעיה. אנחנו עובדים גם עם התוקפים שזה חלק מהעבודה שלנו. הבעיה המרכזית באנונימיות היא שאנחנו לא יכולים לתת את הצד השני וחלק נכבד מהעבודה שלנו – דיברה כאן גל על נושא החינוך בכלל – הוא גם עם התוקפים. בכל מה שקשור לאנונימיות, אנחנו חסרי אונים בנושא הזה.
<גיל לנדאו:>
נציגת מועצת תלמידים ונוער הארצית. אני רוצה להצטרף לדברים של גל יוסף ולומר שלהאשים את כל האפליקציות האנונימיות האלה בבריונות, לא.

<היו"ר משה גפני:>
אנחנו לא מאשימים.

<היו"ר אורלי לוי אבקסיס:>
אנחנו לא מאשימים את הנשק אלא מאשימים את מי שיורה בנשק. נשק לבד לא פוגע אבל אם לא תתני לילד את הנשק, הוא גם לא ירה. 

<היו"ר משה גפני:>
אני אוסיף להגדרה של חברת הכנסת אורלי לוי. אנחנו לא מדברים על הנשק ואפילו לא מדברים על מי שיורה בנשק. אנחנו מדברים על הילד שנפגע מהנשק הזה ועליו אנחנו רוצים להגן.

<גיל לנדאו:>
אני יכולה להגיד לך שאני באופן אישי, נציגת מועצת התלמידים עם כל התארים היפים והנחמדים, אני כגיל לנדאו מצאתי את עצמי כתובה באפליקציה הזאת. אני יכולה להגיד לך שכאשר זה מגיע אליך, זה הרבה יותר כואב וזה הרבה יותר אמיתי. יום אחרי שקיימנו על זה דיון במועצה ובאמת היו דעות שונות וסוערות,  אני יכולה להגיד לך שגם אם היו מסירים את האפליקציה הזאת ואם הייתה אכיפה יותר חזקה בנושא, בעצם רצינו ללכת ולראות מה אפשר לעשות עם זה, אבל אין. עוברות 72 שעות.

<היו"ר משה גפני:>
כל הכבוד. אנחנו נתמודד עם זה. זה התפקיד שלנו. תודה.

<טלי היימן:>
אני מהאוניברסיטה הפתוחה. אני רוצה להתייחס להערות שהערתם בהתחלה. אין מגזר שהוא מחוסן. 

<היו"ר משה גפני:>
אני לא אמרתי את זה.

<טלי היימן:>
אמרת בתחילת דבריך.

<היו"ר משה גפני:>
אני לא אמרתי את זה.

<טלי היימן:>
גם במגזר שלך - - -

<היו"ר משה גפני:>
אין לי מגזר.

<טלי היימן:>
סליחה. בין חבריך. 

<היו"ר משה גפני:>
יכול להיות שאת אומרת דבר נכון אבל אני לא אמרתי את זה. אני אמרתי שאני לא מייצג כאן מגזר. אני יושב ראש ועדת המדע והטכנולוגיה של הכנסת במדינת ישראל ואני מייצג אותך אפילו אם הצבעת למפלגה אחרת. 

<טלי היימן:>
בדיוק. בכל מגזר מצאנו את זה. אין מגזר שהוא מחוסן. אנחנו מצאנו את זה בכל המגזרים. אולי אתה לא אוהב את האקדמיה, אבל זה מה שעשינו.

הבעיה היא לא אנונימיות. אני מייצגת את האקדמיה ולכן אנחנו בדקנו. אמרת שאתה לא רוצה לשמוע אקדמיה אבל אני כן אדבר.

<היו"ר משה גפני:>
גם את זה לא אמרתי. מה זה אני לא רוצה לשמוע את האקדמיה?

<טלי היימן:>
אמרת. אמרת. אמרת שאנחנו לא באקדמיה.

<יפעת קריב:>
תגידי מה שאת רוצה בלי להגיד מה הוא אמר. תגידי את עמדתך.

<היו"ר משה גפני:>
זה מתחיל למצוא חן בעיני. אני לא אמרתי שאני לא רוצה לשמוע אקדמיה. אמרתי שהבניין הזה הוא לא בניין אקדמי אלא הוא בניין מעשי. זה תפקידה של הכנסת.
<טלי היימן:>
נכון.
<היו"ר משה גפני:>
אני רוצה להגיד לך שאני כיושב ראש ועדת הכספים עשיתי את תכנית החומש של העלאת תקצוב המוסדות להשכלה גבוהה. ממך השתמע כאילו אמרתי שאני לא רוצה לשמוע את האקדמיה. לא. אני רוצה לשמוע ואני גם מרצה שם. כאן זה בניין הכנסת וכאשר גל אומרת אכיפה, צריך לתת לזה כלים מעשיים שהם בעיקר חקיקה.

<טלי היימן:>
אני מתנצלת. נכון. אני נכנסת קצת למספרים אקדמיים. 57 אחוזים מהתלמידים ציינו שהם היו עדים לאלימות ברשת. כשבדקנו בקרב מעל אלפיים תלמידים כמה מהם פנו למשטרה, שלושה עד חמישה ענו שהם פנו למשטרה או פנו להורים שלהם כדי שההורים שלהם יפנו למשטרה. זאת אומרת, יש לנו כאן אפילו לא אחוז אלא אפס פסיק משהו אחוז.

<היו"ר אורלי לוי אבקסיס:>
הם אומרים למי הם פנו? אם לא למשטרה, היה גורם אחר אליו הם פנו?

<טלי היימן:>
כאן יש בעיה. בודדים פונים להורים. הם לא פונים להורים כי הם חושבים שההורים לא מבינים ואין להם מושג. הם לא פונים למורים שלהם. הם פונים רק כאשר חבר מביא חבר. בעצם אין להם פתרון.

<היו"ר משה גפני:>
מה את מציעה לנו לעשות?

<טלי היימן:>
מה שאני מציעה, זה לא הנושא של האנונימיות כי אני שומעת מתלמידים שהם נפגעים ברשת. הפגיעה של עבירה פלילית שדוחפים ילד להתאבד, אלה מקרים בודדים. הילדים נפגעים מאמירות, מקללות. בחוק אין כאן עבירה פלילית. אני לא בטוחה שהחוק הוא הדבר אלא רק חינוך, חינוך, חינוך.

<קריאה:>
קללות יש גם ברחוב.

<טלי היימן:>
אני מתחברת לסרטון שלא צפינו בו כי הפעלנו תכנית במשך שנתיים בבתי ספר והילדים עשו סרטונים כאשר סרטון אחד המזעזע ביותר הוא שילד עולה לגשר וקופץ.

<היו"ר משה גפני:>
תודה רבה.

<שירי דניאלס:>
אני המנהלת המקצועית של עמותת ער"ן ורציתי לציין  שני משפטים. בבריונות ברשת יש שלוש אוכלוסיות. יש את הקורבנות, יש את הפוגעים אבל יש את הצופים מהצד. רק לחזק אתכם ולומר שיש לנו אחריות לא רק כלפי הקורבנות אלא כלפי רוב ילדינו שהם הצופים מהצד שמפחדים לצאת נגד התופעה הזאת לו הם ימצאו את עצמם הקורבנות הבאים ולהם אנחנו חייבים הרבה מאוד, גם מבחינה חוקתית, גם מבחינה חברתית. לעמותת ער"ן מגיעות אלפי פניות לא רק של הקורבנות אלא גם של ילדים שחשופים ונמצאים בחרדה, של הורים שלא יודעים איך להתמודד עם הילדים שהם דווקא כן יודעים והם כן בתמונה והילדים כן מדברים אתם, אבל הם חסרי אונים. לכן הדיון הזה כל כך חשוב. תודה.

<חנה יריב:>
אני עורכת ומפעילה את מערכת הוויקיפדיה העברית.  רציתי לספר לכם קצת על מה שקורה שם. בוויקיפדיה יש המון מקרים שילדים נכנסים ומשמיצים את החברים שלהם ואנחנו מתמודדים עם זה. הבעיה היא כאשר מגיעים אנשים שאנחנו קוראים להם טרול אינטרנט, שהם ממש משחיתים ונכנסים גם לערכים שידועים בציבור ומכניסים שם אינפורמציה. כאשר מישהו מאוד מאוד אובססי, הסיפור מתחיל להיות הרבה יותר קשה וכיום יש לנו בעיה עם הכלים עומדים לרשותנו.

<היו"ר אורלי לוי אבקסיס:>
אנחנו יודעים מי האנשים?

<חנה יריב:>
לא, אנחנו לא בהכרח יודעים כי לוויקיפדיה את יכולה להירשם בכל שם שהוא ואת גם יכולה לערוך מכתובת IP ואני לא יודעת מי הכתובת IP. אני יכולה לחסום. אני כמפעילת מערכת, יש לי כלים לחסום ולהסיר השחתות.

<היו"ר אורלי לוי אבקסיס:>
אז הם יגיעו ממקום אחר.

<חנה יריב:>
אז הם מגיעים, נכנסים ויש כאלה שיודעים להחליף כתובות IP  וזה בזבוז זמן כי במקום לכתוב את האינציקלופדיה, אנחנו עסוקים בנושא של השחתות.

אני רוצה להביא גם זווית אישית כי כל הזמן את, אורלי לוי אבקסיס, דיברת על הילדים. אני סבתא, פנסיונרית, ואני אישית באה לייצג גם את הסבתות – ותסלחו לי, כל הזמן מדברים על ילדים – ואני אישית, כתוצאה מהפעילות שלי בתוך הוויקיפדיה, ונלחמתי במישהי שנחסמה, נפתח עלי בלוג: חנה יריב, פושעת אינטרנט, וכתוב שם שאני חולת נפש סדרתית. בכלים שיש היום, אין לי שום כלי כי זה נפתח ב-וורד פרס. ה-"סיקרט" הוא דבר ספציפי.
<היו"ר אורלי לוי אבקסיס:>
דרך אגב, גם אני נפגעת אינטרנט. כתבו עלי שאני אימא לא ראויה כי אני חברת כנסת ועוזבת את הילדים שלי בבית בשעות מסוימות שאני עובדת כאן ולכן שירותי הרווחה צריכים לקחת לי את הילדים. אי אפשר להוריד את זה מהאינטרנט.  כשאני פניתי, אמרו לי שעדיף שלא אדבר על זה כי זה רק יכניס להם יותר צפיות.

<חנה יריב:>
אני לא הכרתי את הנושא הזה כי זה לא עניין אותי. התמודדתי עם מה שהיה. כשניסיתי למצוא את הכלים, הסתבר לי שאין חקיקה. אם הייתה חקיקה, יכולתי לפתור את הבעיה. היום התמונה שלי נמצאת כאילו אני ליהי גרינר, תסלחו לי, כי תייגו את התמונה שלי עם כל הדברים ועם הכותרת הזאת. מי שרוצה, יחפש אבל אל תיכנסו יותר מדי כי אתם רק נותנים נראות לאותו בלוג. זה הכריח אותי גם להיחשף. אני מאוד מעודדת את מה שאמרו וגם את מה שאמר אמיר. זה לא ה"סיקרט". יש כאן בעיה ואתם צריכים לחוקק את החוק הזה.

<יפעת קריב:>
תודה ששיתפת אותנו.

<יהונתן קלינגר:>
אני מעמותת אשנב. אני אקצר ורק אביא פתרונות לצורך העניין. הדבר הראשון הוא לגבי ילדים. ילדים מתחת לגיל 13 –  וזאת גם לפי התפיסה של משרד המשפטים – בכלל לא כשירים להיכנס בהסכמים ובכלל אסור להם לפתוח חשבונות ברשתות החברתיות האלו. כלומר, על פניו יש חוק נגד זה שילדים ייכנסו לאותן אפליקציות. יש חקיקה. לא צריך לפתור בעיה שכבר מוסדרת בחוק ולעשות את זה פעמיים.

<יפעת קריב:>
חוק מ-1995?

<יהונתן קלינגר:>
לא. זה במסגרת הכשרות המשפטית.

הדבר השני שחסר זאת אכיפה בית ספרית. היום ילד מוציא לשון הרע על ילד אחר באינטרנט והוא צריך או ללכת למשטרה או לתבוע בתביעה אזרחית. בית הספר שהוא הגורם החינוכי המתווך, או רשויות הרווחה, לא יכולות לטפל בבעיה. יש לנו גורמים שהם גורמי החינוך שהם יכולים לתת פתרון שהוא חברתי, תנו להם כמחוקקים את הסמכות לעשות את זה. אל תלכו לחפש להכניס ילדים לכלא, כי ילד שעושה משהו לא בסדר, הוא לא עושה את זה כי הוא עבריין אלא הוא עושה את זה כי הוא צריך חינוך וצריך לדבר אתו.

<שמעון אוחיון:>
איזו סמכות היית רוצה לתת?

<יהונתן קלינגר:>
הייתי מטפל בסמכות של בית הספר.

<היו"ר אורלי לוי אבקסיס:>
כן, אבל כשאתה לא יודע מי הפוגע, גם בית הספר לא יכול לפנות לפוגע.

<יהונתן קלינגר:>
נכון.

<היו"ר אורלי לוי אבקסיס:>
משפט אחרון כי אנחנו חייבים לסכם.

<יהונתן קלינגר:>
המשפט האחרון הוא שיש הצעות חוק. יש הצעת חוק מסחר אלקטרוני שהוגשה ב-2005 כהצעת חוק ממשלתית. חברות הכנסת הנכבדות מוזמנות לקחת כמו שהיא, לחתום עליה ולהגיש אותה.

<היו"ר אורלי לוי אבקסיס:>
קודם תנו לנו ללמוד אותה. תודה.

<יהונתן קלינגר:>
בין קריאה שנייה ושלישית תטפלו בכל הבעיות. זאת הצעה מצוינת.

<היו"ר אורלי לוי אבקסיס:>
רלי ישראלי, רכזת הדרכה של תנועת הצופים.

<רלי ישראלי:>
שלום. גם הכלים שעומדים לרשותנו הם כלים חינוכיים. אנחנו מודעים לפגיעה באמצעות אמצעים טכנולוגיים כבר תקופה. אמרו כאן שהילדים לא בהכרח פונים להורים שלהם ולא פונים למורים שלהם, אבל הילדים כן פונים אלינו בתנועת הנוער. המדריכים הם נוער מוביל נוער ושם אנחנו מגלים ושומעים את כל הסיפורים ואכן משתדלים במסגרת הקבוצתית לדבר על זה ולשאול את השאלות הקשות והמוסריות כמו מה קורה שלנו שאנחנו תחת מעטה של חסיון ברשת ופתאום שוכחים את כל הערכים שלנו ואת כל המוסריות שלנו. אנחנו מנסים לעודד שיח ערכי וחיזוק של יסודות חיוביים. לא רק לדבר על אסור ולא להשתמש אלא לדבר על כבוד, על אכפתיות ועל עזרה.
<היו"ר אורלי לוי אבקסיס:>
זאת אומרת, התפקיד שלכם הוא חינוכי. אנחנו לא יכולים להימנע מללכת למחנך הרשמי של מדינת ישראל, משרד החינוך. מי הנציג?

<עינב לוק:>
ממונה על מניעת אלימות בשירות הפסיכולוגי חינוכי של משרד החינוך. אני רוצה להתייחס להיבטים החינוכיים ולומר שבשנים  אחרונות משרד החינוך פועל רבות בנושא הזה. חשוב לומר שהוקמה ועדה משרדית לנושא אשר החלה לפעול השנה בצורה מאוד אינטנסיבית ובעוד שבועיים תקום ועדה בין-משרדית בהובלת משרד החינוך בה יהיו שותפים כל הגורמים – והרבה מאוד גורמים שיושבים כאן – כדי לנסות לקדם בעיקר את ההסברה ואת החינוך בנושאים האלה. אנחנו חושבים שבאמת אחד הפתרונות המשמעותיים – ואני שמחה לשמוע את נציגות מועצת התלמידים - - -

<היו"ר אורלי לוי אבקסיס:>
היה משהו מוסדר בנוגע לאפליקציות האנונימיות האלה?

<עינב לוק:>
אני אומר רק לגבי האפליקציות הספציפיות האלה. הן החלו בקיץ. במהלך חופשת הקיץ קיבלנו המון פניות, גם מהורים.

<היו"ר אורלי לוי אבקסיס:>
תכף אני אומר לך למה אני שואלת.

<עינב לוק:>
קיבלנו פניות מהרבה מאוד גורמים. הדבר שיכולנו לעשות במהלך הקיץ זה להוציא גם מכתבים וגם פניות אל הורים, צוותי חינוך ותלמידים דרך הרשתות שבתי הספר עובדים אתן. קיבלנו תגובות.

<היו"ר אורלי לוי אבקסיס:>
אבל לא נתתם הדרכה למורים איך לפתוח את שנת הלימודים.

<עינב לוק:>
נתנו הדרכה בפתיחת שנת הלימודים. בהקשר הזה נתנו הדרכה. הוצאנו כמה חומרים בתחילת השנה, גם בנושא של מניעת פגיעה ברשת.

<היו"ר אורלי לוי אבקסיס:>
אני רוצה לומר לך משהו ויכול להיות שזאת הייתה יוזמה מקומית של אותו בית ספר. יש לי שתי בנות בחטיבת הביניים  ושתי המחנכות שלהן פתחו בדיבור ואזהרה  לגבי "סיקרט". זה היה מצוין כי ילדות שהיה להן את האפליקציה בטלפון הפרטי שלהן, הורידו ומחקו כי זה פתאום הפך להיות לא איני. למחנכים, במיוחד אם זאת דמות שהיא אהודה, יש כל כך הרבה כוח ואולי שווה גם לעשות איזשהו הסדר כזה שתהיה אחידות בין המורים כאשר הם מעבירים את הדברים.

<עינב לוק:>
ההנחיות האלה הועברו לכל המורים, לכל המנהלים, לכל היועצים ולכל הפסיכולוגים בארץ.

<היו"ר אורלי לוי אבקסיס:>
מצוין.

<עינב לוק:>
פתחנו את שנת הלימודים גם בהיבט של "סיקרט" אבל גם בהיבט של צוק איתן.

<היו"ר אורלי לוי אבקסיס:>
היא קודם התגאתה בבית הספר של הבת שלה ואני רוצה להתגאות בבית הספר של הבנות שלי.

<עינב לוק:>
שמחים לשמוע.

<היו"ר אורלי לוי אבקסיס:>
עין חרוד. עושים עבודה מצוינת.

<ריקי חן:>
אני נציגה של עמותת עלם,  עמותה לנוער בסיכון. אני מתחברת לדברים שאת אומרת. אנחנו בקיץ מאוד דאגנו בגלל הדברים שראינו בחופשת הקיץ. מערכת החינוך פתחה את השנה בעיני בצורה שהיא מרגשת וראינו איך נעשתה עבודה משותפת של יועצים, מורים והורים כדי למגר את התופעה של ה"סיקרט".

אני רוצה לומר דבר אחד. את דיברת על ער"ן ועל שלושת המאפיינים שאנחנו רואים – פוגעים, נפגעים וצופים. אני חושבת שבבריונות ברשת, הגבולות שלנו הם מטושטשים. בני נוער שמשתמשים היום ברשת ונפגעים בה, הרבה פעמים רגע אחרי כן יהיו אלה שפוגעים בתוך הרשת. יש לנו עוד עבודה לעשות גם במערכת החינוך הפורמלית וגם במערכת החינוך הבלתי פורמלית, לעבוד שם ולהגדיר את המקומות הרגישים האלה. הרבה פעמים הם פוגעים בלי לדעת שהם פוגעים. אני חושבת שעל זה אנחנו צריכים להמשיך ולעבוד יחד.

<זיו דבורה:>
אני ממועצת הנוער בחולון. כל רשת חברתית עלולה להיות אנונימית ברגע שאתה מציג את עצמך בשם בדוי. אז אתה אנונימי ויש לך מעין רשת מגן, מעטפת דרכה אתה יכול להגיד מה שבא לך ומה שעולה לך בראש בלי שאף אחד ידע מי אתה.

<היו"ר משה גפני:>
משרד המשפטים.

<דנה יפה:>
תודה רבה יושב ראש הוועדה. רק משפט כדי להעמיד דברים על דיוקם. עמדת משרד המשפטים היא לא שחופש הביטוי, אין להגביל אותו. הוא מוגבל בכמה וכמה עבירות פליליות, בכמה וכמה עוולות אזרחיות. הבעיה היא לא בעצם זה שהדיבור אנונימי אלא הבעיה היא בכך שיש עבירות מסוימות שנעשות באופן אנונימי ואם זאת עבירה פלילית, למשטרה יש סמכויות לזהות.

<היו"ר אורלי לוי אבקסיס:>
אלה דברים שעומדים על התפר.

<דנה יפה:>
לגבי מה שהוא עוולה אזרחית, נכון לעכשיו אכן אין דרך לזהות את הגורם המעוול.

<היו"ר משה גפני:>
כל הכבוד למשרד המשפטים. עכשיו אני מבקש לסכם. אנחנו הולכים לכיוון חקיקה. אין דרך אחרת מאשר חקיקה. אנחנו יכולים לדבר עד מחר על חינוך וזה בסדר, חינוך זה דבר חשוב ובלי חינוך אין כלום. אפשר לדבר על הרבה מאוד דברים, והעמותות שעושות את העבודה עושות עבודה יוצאת מן הכלל, וגם המשטרה. עורך דין בנט, גם המשטרה עושה את עבודתה, מה שנותנים לה, עם הכלים שעומדים לרשותה. אנחנו נותנים את הכלים.

<היו"ר אורלי לוי אבקסיס:>
לכן שאלתי אותו אם הוא צריך איזשהו כלי מסוים. הוא אמר לא.

<יפעת קריב:>
עוד כוח אדם.

<היו"ר משה גפני:>
הוא אזרח הגון, הוא שוטר. זה מה שאמרו לו לעשות ואת זה הוא עושה והוא עושה טוב.

<גלעד בנט:>
נשאלתי על כלים חוקיים. כלים חוקיים אנחנו לא צריכים.

<היו"ר משה גפני:>
בסדר. כל אחד יעשה את התפקיד שלו. מכאן ואילך זה התפקיד שלנו.

אני מבקש ממשרד המשפטים -  מעבר למה שביקשתי שלא קשור לדיון הזה לגבי הנושא של ההגנה על הפרטיות, למה לא ממנים מישהו -  לקבל תשובה. אני מבקש תשובה פורמלית. אם אפשר לתת את התשובה הזאת תוך שלושה-ארבעה ימים.

<דנה יפה:>
לגבי אמנת בודפשט.

<היו"ר משה גפני:>
לא. אמרתי משהו שלא נוגע לדיון הזה. 

<דנה יפה:>
לגבי המועצה להגנת הפרטיות?

<היו"ר משה גפני:>
כן. למה לא ממנים לה יושב ראש? 

<דנה יפה:>
זה לא קשור לנושא הדיון. אני אשאל.

<היו"ר משה גפני:>
אמרתי, לא קשור לנושא הדיון. אם את אומרת שאת לא רוצה לטפל בזה, תגידי לי.

<דנה יפה:>
חלילה. לא אמרתי.

<היו"ר משה גפני:>
אז תטפלי בזה ותחזירי לנו תשובה.

<דנה יפה:>
אין בעיה.

<היו"ר משה גפני:>
אני מבקש ממשרד המשפטים ומשרדי הממשלה לקבל את כל החקיקה שהייתה בעניין הזה. היה תזכיר חוק ואני רוצה לדעת איפה זה עומד. היה נושא של רציפות, אם אפשר בכלל להחיל רציפות על הצעת חוק פרטית, אבל הייתה גם הצעת חוק ממשלתית שכאן אמרו שהולכים לעשות את זה. לגבי אמנת בודפשט, אני רוצה לדעת בכתב. אני מבקש לקבל את כל התשובות לדברים האלה בתוך שלושה ימים.

אני מבקש בתוך שבוע, עד סוף שבוע הבא, שהיועצים המשפטיים של הוועדות יחד עם עורך דין אמיר טיטונוביץ יכינו הצעות חוק בעניין. לדבר באוויר מה עושה משרד המשפטים ומה לא עושה משרד המשפטים, לא רלוונטי. נשים את החוק על השולחן ונראה מה אומר משרד המשפטים בוועדת שרים לחקיקה. נורא פשוט. כמו שאת מציגה את משרד המשפטים, אני מעריך שמשרד המשפטים יתמוך בחוק הזה שאנחנו ננסה לעשות בתיאום.

<היו"ר אורלי לוי אבקסיס:>
הוא היוצר שלו מלכתחילה.

<היו"ר משה גפני:>
כן. אין דרך אחרת. אין דרך אחרת להתמודד עם התופעה הזאת מבלי שנידרש לתיקוני חקיקה. כאשר עשו את החוקים במדינת ישראל הרלוונטיים לגבי העניין הזה, לא היה בכלל מושג כזה. לא כאשר עשו את חוקי איסור לשון הרע, לא כאשר עשו כל מיני חוקים שנוגעים לנושא של מחשוב. לא היה דבר כזה. אני אומר לכם שביהדות המשקולות של סדרי העדיפויות, למשל אחד הדברים שהוא בעדיפות עליונה זה פיקוח נפש. אחד הדברים שהוא בעדיפות עליונה זה יום כיפור, היום הקדוש ביותר לעם ישראל. כאשר שוקלים אחד מול השני, כאשר ביום כיפור יש ספק פיקוח נפש, מחללים את יום הכיפורים כדי לעשות פיקוח נפש. יש את חופש הביטוי, יש את הילד והילדה שמגיעים הביתה בגלל החידוש הטכנולוגי שהיה בשנים האחרונות והילדה עומדת בפני התאבדות והתפקיד של החברה הוא להגן עליה. אי אפשר לבוא ולצעוק חופש הביטוי. עושים צחוק מהעניין. חופש הביטוי, תנו לי שקופץ מהגשר.
<היו"ר אורלי לוי אבקסיס:>
כשזה נוגע לחברי כנסת, מגבילים אותו. נותנים סנקציה כספית בלי הוכחת נזק.

<היו"ר משה גפני:>
אנחנו הולכים לחקיקה. תעבור או לא תעבור, אני לא רוצה שיעבור לידי דבר כזה והשארתי אותו כך. זה נוגע לכל המגזרים וזה נוגע לכל הקבוצות. אנחנו לא יודעים לעשות את ההבחנות האלה. כשאני חוזר אלי הביתה, אני אעשה את ההבחנה. אצלי אין אינטרנט כך שזה לא יכול להיות, אבל כל אחד בדרכו הוא. התפקיד שלנו הוא לדאוג לכולם עד הילד והילדה האחרונים או עד האיש והאישה האחרונים שנמצאים באיזשהו מקום בארץ.

<חנה יריב:>
והסבתא האחרונה.

<היו"ר משה גפני:>
והסבתא האחרונה. את לא נראית סבתא ולכן אני כל הזמן מתבלבל. סבתא זה דבר חשוב מאוד.

משרד המשפטים הוא גורם מרכזי בעניין הזה גם לגבי אמנת בודפשט, גם לגבי הנושא הזה של החקיקה, גם לגבי תזכיר חוק ואני מבקש ממנהלות הוועדות לדבר עם היועצים המשפטיים על מנת שיכינו את הצעת החוק ויעמדו בקשר עם עורך דין אמיר  טיטונוביץ.

מי שרוצה יוכל להישאר לצפות בסרטון. אני לא אוכל להישאר.

<היו"ר אורלי לוי אבקסיס:>
גם אני לא.

<היו"ר משה גפני:>
אני מודה לכולם על ההשתתפות הערה. הישיבה נעולה. תודה רבה.

<הישיבה ננעלה בשעה 13:40.>
